Австралиянинг Мельбурн университети олимлари коронавирус учун ПЦР-тест натижалари доимо салбий бўлган болаларга коронавирус вакцинаси қандай таъсир кўрсатганини очиқлади. Бу ҳақда «Nature Communications» журналида чоп этилган мақолага асосланиб, «nature» хабар берди.\nТаъкидланишича, тадқиқотчилар CОVID-19 билан касалланган 5 кишилик оиланинг соғлиғини кузатган. Касаллик белгиларига кўра, уларда йўтал, бурун битиши, иситма ва бош оғриғи бўлган. Шундан сўнг ушбу оилаларда коронавирусга қарши вакцина синовдан ўтказилди. Тест натижаларига кўра, вакцина ота-оналарга ижобий, болаларга эса салбий таъсир қилган.\nХабарга кўра, оиладаги 9 ва 7 ёшдаги ўғил болада вируснинг енгил аломатлари пайдо бўлишига қарамай, такрорий тестлар салбий натижа кўрсатган.\nТадқиқотчилар оиладаги ҳар бир кишидан қон, тупук, нафас ва сийдик йўлларидан тест намуналарини олган. Маълум бўлишича, ҳар бир оила аъзосида тупукда SARS-CoV-2’га қарши антитаналар бўлган. Коронавирусга қарши вакцинани таъсир қилишнинг маълум даражаси болаларда иммунитет реакциясини келтириб чиқарган.\n«Болаларнинг вирусга қарши кураша олгани ва ҳатто ижобий тест натижаларига эга бўлмагани уларнинг иммунитет тизимлари вирусга қарши самарали курашиш учун етарли даражада фаол эканидан далолат беради. Бироқ улар ҳеч қачон COVID-19 билан касал бўлмайди», — дейди тадқиқот муаллифи Шидан Тосиф.\nАввалроқ Telegram «бошлиқлари» COVID-19ʼга қарши Россия вакцинасини синовдан ўтказгани ҳақида хабар берилганди.


Самарқанд давлат университетида хорижий талабалар учун тураржой биноси фойдаланишга топширилди - zarnews.uz\nСамарқанд давлат университетида хорижий талабалар учун тураржой биноси фойдаланишга топширилди\nСамарқанд давлат университетида хорижий талабалар учун 200 ўринли янги талабалар тураржойи қуриб, фойдаланишга топширилди.\nЛойиҳа қиймати 12 миллиард 867 миллион 749 минг сўм бўлган ушбу ётоқхона қурилиш ишлари “Мега темир бетон” масъулияти чекланган жамияти қурувчилари томонидан амалга оширилди.\n– Ушбу бино Президентимиз таклиф ва тавсиялари асосида бунёд этилди, – дейди университет проректори Исмоил Раҳмонов. – Ётоқхонада талабалар учун барча шарт-шароитлар яратилган. Хусусан, алоҳида ювиниш хоналари, ҳар қаватда 2 тадан ошхона, маънавият, дам олиш ва дарсхоналар талабалар ихтиёрида.\nШунингдек, университетимизга қарашли барча ётоқхоналарда ёшларнинг маънавиятини юксалтириш ва уларнинг бўш вақтини мазмунли ташкил этиш бўйича 5 та муҳим ташаббуснинг ижроси бўйича хоналар ажратилган бўлиб, улар зарур воситалар билан таъминланган. Хусусан, бугунги кунда барча ётоқхоналардаги ошхонада замонавий электр печлари, кир ювиш хоналарида сўнгги русумдаги кир ювиш машиналари, ювиниш хоналарида алоҳида иссиқ сув берувчи ускуналар билан таъминланган.\nТеглар: СамДУ тураржой биноси


УСТРУШАНА – 400 ҚАЛЪАЛИ ЎЛКА\nCана : 03-03-2018 / Тарих, Диққатга сазовор жойлар / кўрилди: 593\nЎзбеклар дунёнинг энг қадимий халқларидан биридир. Миллатнинг эзгу маънавий сифатлари ҳам ўзи қадар қадимий. Халқимиз ўзининг тарихий умри давомида кўплаб қудратли салтанатлар қуриб, маданий обидалар яратиб, дунё тамаддуни тараққиётига таъсир кўрсатган. Қуйида шундай салтанатлардан бири ва ундаги маданий, маърифий, маънавий ҳолат тўғрисида тўхталинади.\nМилоддан олдинги VII асрга оид манбаларда Уструшана деган юрт тилга олинади. Илк ўрта асрларга тегишли ёзма манбаларда Уструшананинг V-VI юзйилликларда мустақил давлат бўлгани қайд этилган. Бу давлат жуғрофий жиҳатдан ҳозирги Ўзбекистоннинг Жиззах, Сирдарё вилоятлари, Тошкент ва Самарқанд вилоятларининг баъзи қисмлари, Тожикистоннинг Сўғд вилояти, Қирғизистоннинг Лайлак тумани ерларида ўрнашган. Уструшана тўғрисида Чин йилномалари ва Иброҳим ал-Истахрийнинг "Масолик ал-мамолик”, Абу Саъд ас-Самъонийнинг "Ал-Ансоб”, Ёқут ал-Ҳамавийнинг "Муъжам ул-булдон” асарларида айтилган.\nУструшананинг бошкенти Бунжикат айрим манбаларда 10 минг, баъзиларида 20 минг эркак аҳолига эга бўлган шаҳар сифатида таърифланади. Бошкент ўртада арк, уни ўраб олган ички шаҳар – шаҳристон, уларнинг сиртида ҳунармандлар яшайдиган – работ сингари уч қисмдан иборат бўлиб, ҳар бири алоҳида ҳимоя деворлари ва сувли хандақлар билан ўралган. Аркка бир, шаҳристонга икки, работга эса тўрт дарвоза орқали кирилган. Аркда сарой, ибодатхона ва бошқа маъмурий бинолар жойлашган.\nВ. Бартольд, И. Крамер, А. Семенов, Н. Неъматов, Б. Ғафуров, Б. Тўйчибоев сингари олимлар Бунжикат шаҳрининг ўрни сифатида Қалъаи Қаҳқаҳа харобаларини кўрсатишади. Ёш олим Муслим Отаев эса қадимги ёзма манбаларга асосланиб, Бунжикат ҳозирги Жиззах шаҳри атрофида бўлганини таъкидлайди.\nУструшана бир қанча шаҳар ва қишлоқларни ўз ичига олувчи рустоқ деб аталмиш маъмурий-ҳудудий тузилмалардан ташкил топган. Мамлакат 18 рустоқдан иборат бўлиб, улар тоғ ва текислик рустоқларига бўлинган. Бунжикат, Сабот, Зомин, Бурнамад, Харакана, Фағнон, Ховос, Шавкат, Фагкат рустоқлари текисликда жойлашган. Минқ, Асбаникат, Бискар, Балтам, Вакр, Шaгap, Масча, Буттам ва Бургар рустоқлари тоғли ҳудудларга ўрнашган.\nАфшинлар томонидан бошқарилган Уструшанада тахт отадан болага мерос бўлиб ўтган. Тахт эгаларининг "афшин” деб номланиши қадим туркий ҳукмдорларнинг "ашин” (бўри)лар бўлганликларини ёдга солиб, уларнинг туркийлигини билдиради. Тарихий асарларда VII асрдан ҳукмронлик қилган икки сулолага тегишли 14 афшиннинг номи келтирилади. Нумизматик манбалар Чирмиш, I Сатачари, I Раханч, II Сатачари, III Сатачари, II Раханч, III Раханч каби биринчи сулоланинг етти вакили 600 йилдан 720 йилгача ҳукмронлик қилганидан далолат беради.\nЁзма манбаларда 720 йилда тахтга келган иккинчи сулола вакиллари бўлмиш Харабугра (720 – 738), Ханахара (738 – 800), Ковус (800 – 825), Ҳайдар (825 – 840) сингари афшинлар давлат бошқарган йиллар аниқ кўрсатилган бўлса, Абдуллоҳ ва Сайр ибн Абдуллоҳ сингари сўнгги икки афшин ҳақида улар зарб этган тангалар маълумот беради. Уструшана давлатининг сўнгги тангаси 893 йилда зарб этилган. Демак, араблар босқинидан кейин ҳам Уструшана мустақил давлат сифатида мавжуд бўлган. Тангалардаги ёзувлар таҳлили бу сулоланинг ҳам туркийлигига далолат қилади. Чунончи, афшин Харабугра туркий Қорабуғро, Ханахара эса Хонқора, яъни Қорахон бўлиши эҳтимоллиги бунга асос беради. Шаҳристондан топилган "Ташландиқ болаларни эмизаётган она бўри” тасвири ҳам сулоланинг гениологик оғочида туркийлик ҳукмронлигига ишонарли далолатдир.\nУструшана аҳолиси турмуши негизини деҳқончилик, чорвачилик, ҳунармандчилик ташкил этган. Қазувларда Уструшанадан пухта суғориш тизими излари топилгани аҳолининг суғорма экинчилик қилганини кўрсатади. Металл эритувчи печ, заргарлик қолиплари, турли хўжалик ашёлари, қилич, ёй ўқлари, найза каби қуроллар уструшаналикларнинг маъданга ишлов бериш салоҳиятидан даракдир. Уструшананинг «400 қалъали ўлка» деб аталиши ҳам мамлакатнинг мудофаа салоҳиятини билдиради.\nҚазилмаларда силлиқ ишланган урчуқбош, йигиришга қулай урчуқ ва анча нозик мато парчалари топилиши ўлкада тўқувчилик ҳам ривожланганини англатади.\nАрхеологик қазувлар ўлкада олтин, темир, қалай сингари маъданлардан хўжалик ва рўзғор буюмлари, турли ҳарбий қуроллар, нозик тақинчоқлар ясалганидан далолат беради. Уструшаналиклар тиклаган бинолар, ясаган асбоблар, қуроллар, рўзғор буюмлари, тақинчоқлар бежирим ва қулайлиги билан ажралиб турган. Минқ рустоқида тайёрланган темир хомашё сифатида қўшниларга экспорт ҳам қилинган.\nОлтин, мис, жез сингари металлардан Уструшанада ясалган узук, сирға, чироқ, шамдон, тамға ва патнис каби ашёларнинг нафис ҳамда бежиримлиги ўлка ҳунармандларининг маҳорат даражаси ва аҳолининг бадиий савиясини кўрсатади.\nЎлкада тасвирий санъат ҳам ривожланган бўлиб, археологик қазишмалар натижасида етмишдан ортиқ сюжетли тасвирий асар топилган. Улардан "Ташландиқ болаларни эмизаётган она бўри”, "Кўп қўлли худо тасвири”, "Уч отлиқ жангчи”, "Жанг аравасидаги жангчи”, "Уч кўзли афсонавий образ”, "Уч бошли ва тўрт қўлли худо”, "Қанотли жангчи”, "Қуш ва аждар”, "Отини даволаётган жангчи”, "Арфа чалаётган аёл” сингари асарлар алоҳида ажралиб туради.\nЎн саккиз рустоқ, йигирма тўрт шаҳар, тўрт юз қалъа ва юзлаб қишлоқларни ўз ичига олган Уструшана ерларида фан ва санъат ҳам ривожланган. Олдинги ҳолат маълум бўлмаса-да, бизгача етиб келган манбаларда ислом кириб келгандан то Уструшана сомонийлар салтанати таркибига қўшиб олингунча бўлган давр оралиғида бу ердан уч шоир, етмиш уч муҳаддис ва ўттиз уч фақиҳ етишиб чиққани қайд этилади. Табиийки, бу рўйхатга мамлакатдаги барча ижодкор ва алломалар кирмаган.\nУструшаналик Абу Бакр Дулаф ибн Жаъфар аш-Шиблий (859 – 946) араб тилида, сўфиёна йўлда ёзадиган шоир бўлган. 87 ёшида Бағдодда вафот этган санъаткорнинг мозори кейинчалик қадамжога айланган. Иккинчи бир машҳур шоир Муҳаммад ибн Ҳусайн аш-Шиблий (вафоти 1078) ҳам Бағдодда жуда таниқли эди. Усмон ибн Али аш-Шиблий (1274 – 1354) эса нафақат шеърият, балки насрда ҳам маҳорат кўрсатган ижодкор бўлган.\nУструшана таниқли муҳаддислари билан ҳам шуҳрат қозонган. Толиб ибн Али аш-Шийракасий (вафоти 901), Абу Каср Сайф ибн Зоҳид аз-Зоминий (вафоти 909), Аҳмад ибн Муҳаммад аз-Зоминий (вафоти 914), Райҳон ибн Муҳаммад ал-Уструшаний (вафоти 1015), Абдулвоҳиб ибн Абдураҳмон аш-Шовкатий (1016 – 1101), Али ибн Али Иброҳим Уструшаний (вафоти 1054), Мутриф ибн Жамҳур ал-Уструшаний, Ҳусайн ибн Муҳаммад ал-Ғўбдиний (952 – 1036), Ҳаким ибн Наср ал-Уструшаний, Луқмон ибн аш-Шаъбий ал-Уструшаний (вафоти 1013) сингари ислом оламида тан олинган муҳаддислар Уструшанада етишиб чиққан.\nШунингдек, Уструшана фиқҳ илмининг билимдонлари билан ҳам машҳур бўлган. Ўлкада турли даврларда Аҳмад ибн Ҳусайн ал-Уструшаний (вафоти 929), Абу Жаъфар ал-Уструшаний (вафоти 1013), Муҳаммад ибн Ҳасан ал-Уструшаний (953 – 1016), Муҳаммад ибн Али ибн Исмоил ад-Дизакий (1096), Муҳаммад ибн Наим ал-Ғўбдиний (вафоти 991), Абу Аҳмад ал-Ховасий (вафоти 1167), Мажудиддин ал-Уструшаний (1180 – 1240) сингари шариат қонунчилиги билгичлари фаолият кўрсатганлар.\nУструшанадаги маданият марказларида бир вақтлар ривожланган илму санъатнинг таъсири ҳозиргача ҳам сезилиб туради. Уструшаналикларнинг фикрлаш тарзи, ҳаёт ҳодисаларига муносабат шакли, фикру туйғуларини ифодалаш йўсини ўзига хосдир.\nМаълумки, ҳар бир этноснинг тафаккур тарзи, руҳияти унинг тилида намоён бўлади. Уструшананинг 18 рустоқидан бири бўлмиш Зомин аҳолисининг тилига хос хусусиятларни комплекс ўрганиш аҳолининг тафаккур даражаси ва ижодий салоҳиятини кўрсатади. Профессор Босим Тўйчибой билан зоминликларнинг этник қатламлари, удумлари, топонимлари, мақоллари, топишмоқлари, иборалари, айтимлари, киши отлари, қариндош-уруғчилик атамалари, инсон танаси номлари, егулик номлари, кийим номлари, жонлиқлар номи, экинчиликка доир атамалар, ўйин номлари, олқишлар, ҳатто, қарғишу қасамлардан намуналар тўплаб, "Зоминнинг тил қомуси” отлиқ 21 қисмдан иборат китоб яратдик. Ушбу китоб этноснинг тилида сақланиб қолган узоқ тарихни жонлантириб, қадим боболаримизнинг турмуш йўсини ҳақида тасаввур беради. Бундан ташқари, бугунги ўзбек адабий тилини минглаб туркий сўзлар билан бойитади. Элшуносликка доир мавжуд тушунчалар миқёсини кенгайтиришга хизмат қилади. Уструшаналикларнинг поэтик салоҳияти бу маконда неча юзйилликлардан буён айтилиб келинадиган қуйидаги эл битигида жуда ёрқин кўринади:\nКирғовул қизил экан,\nҚуйруғи узун экан,\nМузга тойғон экан,\nОёғи синғон экан.\nБир сўз деб турғон экан:\n– Муз ака, муз ака,\nСен недин зўрсан?\n– Э, мен зўр бўсам,\nКунга эриб кетармидим?\n– Кун ака, кун ака,\n– Ай, мен зўр бўсам,\nБулутлар бетимди жовармиди?\n– Булут ака, булут ака,\n– Ўйй, мен зўр бўсам,\nЖовин тешиб ўтармиди?\n– Жовин ака, жовин ака,\n– Қўй-е, мен зўр бўсам,\nЖерга сингиб кетармидим?\n– Жер ака, жер ака,\n– Вой-ей, мен зўр бўсам,\nЎтлар тешиб чиқармиди?\n– Ўт ака, ўт ака,\n– Вуҳ, мен зўр бўсам,\nҚўйға жемиш бўлармидим?\n– Қўй ака, қўй ака,\n– Мэ-э, мен зўр бўсам,\nҚуйруғимдан бўри тортиб кетармиди?\n– Бўри ака, бўри ака,\n– Увв, мен зўр бўсам,\nИтлар қувиб журармиди?\n– Ит ака, ит ака,\n– Вов, мен зўр бўсам,\nЧўпондинг тойоғини жермидим?\n– Чўпон ака, чўпон ака,\n– Ў, мен зўр бўсам,\nҚумурсқа (қаринжа)ға жем бўлармидим?\n– Кумурсқа ака, қумурсқа ака,\n– Эҳо! Мен зўрман-да!\nМен зўр бўмай, момонг зўрма?\nЭнангнинг эллик ботмон,\nОтангнинг олтмиш ботмон\nПародоксал мантиққа қурилган ушбу айтимда халқнинг образли фикрлаш йўсини намоён бўлган. Унда дунёнинг гултожи, оламнинг сарвари ҳисобланмиш инсон эмас, балки оёқ остида бор-йўқлиги билинмай яшайдиган қумурсқа (қаринжа)нинг энг қудратли яратиқ экани борасидаги тўхтам кутилмаганлиги билан ҳам, тасвирдаги ички мантиқий боғланишнинг пухталиги билан ҳам эътиборга лойиқдир.\nМаънили ҳаёт тўғрисида кўп ўйлаган этнос ўзига хос маънога эга ҳаёт тарзини сақлаб қолиш борасида ҳам керакли тадбирларни кўришга уринади. Шаҳар қурилишидаги пухталик, темирчиликка доир ишлаб чиқаришнинг юксаклик даражаси Уструшана аҳолисининг ҳарбий салоҳияти ҳақида ҳам муайян тасаввур уйғотади. Инсон тириклиги ва ундаги қадриятлар борасида юқоридаги сингари ўзига хос йўсинда фикрлайдиган Уструшана аҳолиси юрт дахлсизлиги йўлида ҳамиша кураш олиб борган. Ўлканинг жуғрофий ўринлашуви ҳамда аҳоли таянадиган маънавий-ахлоқий арконлар сабабли ўлка аҳолиси босқинчиларга қарши доимо ҳам аёвсиз курашишга мажбур бўлган.\nАлександр Македонскийнинг Туронни забт этиш тарихи акс этган тарихий-ҳарбий манбаларда Уструшананинг ҳаёт тарзи, маданий ҳамда ҳарбий ҳолати тўғрисида анча кенг маълумот берилган. А. Македонский қўшинлари дунёни босиб олиш даъвоси билан чиққан даврдан буён энг қаттиқ қаршиликка айнан Уструшанада учрайди.\nМамлакатдаги тўрт юз қалъанинг еттитаси, айниқса, уларнинг энг каттаси ва мустаҳками бўлмиш, юнон манбаларида Киропол тарзида тилга олинган шаҳар-қалъа ҳимоячилари ёвга қарши мардона жанг қиладилар. Қалъа жангчилари ва аҳоли душманга жон-жаҳдлари билан қаршилик кўрсатадилар. Александр шаҳар атрофига хандақ қаздириб, уни сувга бостирмоқчи бўлади, сўнг манжанақлардан тош оттириб, қалъа деворини бир неча жойидан қўпориб, шаҳарга киришга уринади. Бу ҳаракатлари иш бермай, қамал чўзилиб кетгач, у шаҳар ичидан ўтган дарёнинг қуриб қолган эски ўзани орқали тунда бир қисм аскарларни киритади. Улар дарвоза олдидаги ғафлатда қолган оз сонли қўриқчиларни қириб ташлайдилар ва дарвозани очиб, ёв аскарларини шаҳарга киритадилар. Лекин шаҳар аҳли шунда ҳам душманга таслим бўлишни истамай, курашни давом эттираверади. Қалъа ичидаги жанглар пайти аҳоли отган тошлар Македонскийнинг боши ва бўйнига тегиб, уни жиддий яралайди. Шаҳарнинг ўн беш минг аҳолисидан саккиз мингдан кўпроғи шу жангларда ҳалок бўлади. Шаҳар ҳимоячилари озиқ-овқат тугаб, ичимлик сув қолмагандан сўнггина ёвга таслим бўладилар. Уструшаналикларни енгган бўлса-да, уларнинг қайта қўзғалишларидан чўчиб, А. Македонский шу атрофда Александрия Эсхата, яъни Чекка Александрия номли шаҳар тиклаб, унда ўзининг кўп сонли аскарларини қолдиради.\nА. Македонский қўшинларининг ҳукмронлиги кўп узоққа чўзилмади. Ўз эрки билан яшаётган фаровон Уструшана ўлкасига VIII аср бошларида араблар бостириб келди. Манбаларда афшин Қорабуғронинг 737 йилда қўшни давлатлар билан арабларга қарши ҳарбий иттифоқ тузгани ва босқинчиларга қарши жанглар қилгани айтилган. Бу иттифоқ мағлуб этилгач, 738 йилда тахтга Қорабуғронинг ўғли Хонқора чиқади. Отаси каби мустақил сиёсат юритишга уринган Хонқора 738 йилда Наср ибн Сайёр, 795 йилда Фадл ибн Яҳё каби араб лашкарбошилари билан сулҳ тузиб, юрт мустақиллигини сақлаб қола билади. Хонқора 752 йилда арабларга қарши курашиш учун Хитойдан ҳарбий ёрдам сўрагани ва рад жавоби олгани тарихий манбаларда қайд этилган. Уструшана давлати IX юзйилликнинг охирларига келиб, яъни 893 – 894 йилларда мустақиллигини йўқотиб, сомонийлар давлати таркибига қўшиб олинади. Шундан сўнг Уструшана алоҳида бир сиёсий-иқтисодий, этник-ҳуқуқий тузилма сифатида қайта тикланмайди.\nШу ерда яшаб ўтган боболарнинг энг эзгу тутумлари бугунги Ўзбекистоннинг ўғил-қизларига маънавий меросдир. Улар ота юртнинг ҳар бир қарич ерини кўз қорачиғидай асраш бобида қадим боболарига муносиб давомчи бўладилар. Зеро, эзгу маънавий фазилатлар мангудир.\nЗомин мўъжизаси: Ревматизмни даволайдиган “Қум ота”\nИскандар Зулқарнайн Сурхондарёда кўприк қурганми?


Китоб ўқишнинг 21 фойдаси ҳақида - www.ziyouz.uz\nБош саҳифа АжойиботларКитоб ўқишнинг 21 фойдаси ҳақида\nҲаммамиз китоб ўқишнинг фойдали эканлигини эшитганмиз. Лекин унинг фойдалилиги айнан нимада?\n1. Мутолаа уйқусизликдан қутулишга ёрдам беради.\n2. Мутолаа асабни тинчлантиради.\n7. Мутолаа хотирани ва фикрлаш қобилиятини яхшилайди.\n8. Мутолаа ҳаётдаги мақсадини англашга ва қийинчиликларни енгишга ёрдам беради.\n9. Мутолаа сўз бойлигини оширади.\n10. Китоб ўқийдиган инсонлар ҳаётда фаол бўлишади.\n12. Мутолаа Альцгеймер хасталигига чалинишнинг олдини олади.\n13. Мутолаа чет тилини ўрганишни осонлаштиради.\n15. Мутолаа молиявий қийинчиликларни бартараф этишда ёрдам беради.\n17. Кўп китоб ўқийдиган болалар дарсларни яхши ўзлаштиришади.\n18. Мутолаа жиноятчиликнинг олдини олади.\n19. Мутолаа тинглаш қобилиятини ривожлантиради.\n20. Мутолаа яхши ҳикоягўйга айлантиради.\n← Аввалги Аввалги Исфандиёр. Итлар ув тортганда (ҳикоя)\nКейинги → Кейинги: Анвар Ҳожиаҳмедов. Илмга садоқат (1989)


Consultative Medical Group — репродуктив тиббиёт маркази\nConsultative Medical Group репродуктив тиббиёт марказида дунёдаги етакчи ишлаб чиқарувчиларнинг энг сўнгги технологиялари ва ускуналари ёрдамида барча турдаги бепуштлик диагностикаси ва даволаш ишлари олиб борилади. «Medical Express» журнали мухбирлари репродуктив тиббиёт марказига ташриф буюриб, у ерда акушер-гинеколог, репродуктолог, тиббиёт фанлари доктори Мирзаҳмедова Наргиза Алисултановна ҳамда клиниканинг бош шифокори, акушер-гинеколог, репродуктолог Абдурахманов Анвар Давранович билан суҳбат ўтказишди.\n— Ҳурматли Наргиза Алисултановна, статистика маълумотларига асосланган ҳолда, аёллар ва эркаклар бепуштлиги сабаблари кўпроқ кимга боғлиқлиги ҳақида айтиб ўтсангиз?\n— Статистика маълумотларига кўра, дунёдаги ҳар беш оиладан бири ҳомиладорлик ёки бола туғиш муаммосига дуч келади. Аёлларда ҳам, эркакларда ҳам репродуктив (фарзанд кўриш) функцияси бузилишининг кўплаб сабаблари мавжуд. Лекин, аксарият ҳолларда, энг сўнгги репродуктив технологиялар сабабли бундай оилаларда ҳали ҳам фарзанд кўриш имкони бор. Одамлар ҳамон «пробиркада» амалга оширилувчи замонавий ҳомиладорлик усулларига ишончсизлик билан қарасалар-да, кўплаб жуфтликлар учун бу фарзанд кўришнинг ягона имкониятдир.\n— Бугунги кунда репродуктив технологияларнинг энг кўп тарқалган самарали турлари мавжудми?\n— Бугунги кунда ЭКУ — экстракорпорал уруғлантириш ёрдамчи репродуктив технологияларнинг энг кенг тарқалган ва самарали тури бўлиб, у тухумҳужайрани бачадондан ташқарида уруғлантириш ва ўстиришни назарда тутади.\nТиббиётда нисбатан янги услублардан бири бўлишига қарамай, ЭКУ бугунги кунда бепуштликка қарши фаол равишда қўлланилаётган ва самарали натижалар билан якунланаётган даволаш турлари қаторига кириб улгурган. Ҳозирда сунъий уруғлантиришнинг кўплаб турли усуллари мавжуд. ЭКУ — оилада бепуштликка сабаб бўладиган ҳолатлар борлигида қўлланиладиган кўмакчи репродуктив услуб бўлиб, аёл организмида ҳомиланинг пайдо бўлишига халақит бераётган мавжуд муаммоларни айланиб ўтиш, деганидир.\n— Бу технологияни бепушт жуфтларга ёрдам бериш учун қачон тавсия этиш керак?\n— Бир йил мобайнида жуфтликда кутилаётган ҳомиладорлик ривожланмаса, уларнинг фертил (фарзандли бўлиш) қобилияти ўрганилади, бепуштлик тасдиқланади. Унинг сабаблари ўрганилиб, даволаш чоралари қўлланилади. 35 ёшгача бўлган аёлларда даволаниш муддати 1 йил, 35 ёшдан катта аёлларда 6 ой давомида натижага олиб келмаса, репродуктив услубларга мурожаат қилинади. Ҳозир тиббиётда аёл бепуштлиги, эркак бепуштлиги, аралаш бепуштлик ва яна бошқа бепуштлик турлари борлиги аниқланган.\n— ЭКУнинг кафолати борми?\n— Ҳар қандай тиббий муолажа ҳамма беморларда ҳам бир хил натижа бермайди. ЭКУнинг дунё клиникаларидаги ижобий самараси 35–47 % гача деб баҳоланади. Албатта аёллар ҳам, шифокорлар ҳам ижобий натижа учун курашишади. Биз, албатта, ўз беморларимиз ва ҳамкасбларимизга Аллоҳдан ижобий натижалар беришини сўраб қоламиз.\n— Ҳурматли Анвар Давранович, бепуштликка олиб келадиган сабаблар орасида энг кўп учрайдиган ҳолатлар ҳақида маълумот берсангиз?\n— Бепуштликка олиб келадиган сабаблар орасида энг кўп учрайдиган ҳолатларга эркак манийсида уруғ фоизининг кам бўлиши, аёлда икки бачадон найчаси ёпиқ бўлиши, аёлда миома, эндометриоз касаллигини мавжудлиги, тухумҳужайра етилмаслиги ёки унинг фаолияти етарли бўлмаслиги, овуляция йўқлиги, аёлда тухумдондаги жарроҳлик амалиёти сабабли тухумҳужайраларнинг сони камайиб кетиши каби омиллар киради. Бундай вазиятларда ЭКУ технологияларини қўллаш тавсия этилади.\n— Экстракорпорал уруғлантиришга тайёрлаш қандай кечади?\n— Тайёргарлик тўғри ташхис қўйишдан бошланади, ундан кейин стандарт текширувлар амалга оширилади. Керак бўлса, даволаш муолажалари бошланади. Бунда гормонал ва яна бир қанча омиллар ҳисобга олиниб, муаммолар бўлса, бартараф қилинади. Шунингдек, аёл организмига эмбрионларни кўчириш учун ҳам замин ҳозирланади. ЭКУ жараёни бошланишида тухумдонлар фаолиятини янада кучайтириш (стимуляция) амалга оширилади. Одатда, аёлда бир дона тухумҳужайра етилса, бу даврда (ЭКУ) да 15 та ва ундан кўп тухумҳужайралар етилади. Тухумҳужайралар уруғлантирилади, сўнгра ҳосил бўлган эмбрионларнинг эмбриологияда суньий муҳитда ўсиши кузатилади. Улардан қанча кўп эмбрионлар ҳосил бўлса, танлаш имконияти шунча ортади.\n5 кунлик бластоциста ҳолатидаги эмбрионлар музлатилади ва захира ҳосил қилинади. Бу эса улардан кейинги амалиётларда яна фарзандли бўлиш имконини беради. Бачадонга эмбрионларнинг сифати, аёлнинг ёши ва умумий ҳолатига қараб, битта ёки иккита эмбрион экилади. Бу ҳомиладорлик содир бўлиши эҳтимолини оширади.\n— Эмбрионларни сақлаб қўйиш (креоконсервация) дастури ҳақида маълумот берсангиз?\nБугунги кунда клиникамизда уруғлантирилган эмбрионларни сақлаб қўйиш (креоконсервация) дастури амалга оширилмоқда. Бу дастур замонавий эмбриолабораторияни, яхши тайёрланган мутахассисларни талаб этади. Беморларимиз билан шартнома тузилади ва бу шартнома асосида эмбрионлар сақлаб, яъни музлатиб қўйилади. Ва жуфтлик яна ҳомиладор бўлишни истаганда захирадаги тайёр эмбрионлар махсус тарзда эритилиб, аёлни тайёрлагандан сўнг, бачадонга экилади. Аёлдан яна тухумҳужайра, эркакдан эса уруғ ҳужайра олишга ҳожат қолмайди. Жинсий ҳужайраларни (тухумҳужайралар ва уруғ ҳужайралар) ни музлатиб қўйиш кимё ва нур терапиясини олиши зарур бўлган беморларга ҳам келажакда ўз фарзандларига эга бўлиш учун яхши имкониятдир.\nОТКРЫТИЕ ОФИСА КОМПАНИИ ARASHAN И ВЕБИНАР СТУДИИ ARASHAN — MEDICAL EXPRESS\nСоғлиқни сақлаш вазирлиги: коронавирус: кеча юртимизнинг 13 та ҳудудида 242 нафар фуқарода касаллик аниқланди


“Ғалвир сувдан кўтарилди” – Yoshlar ovozi\nРеспубликамиздаги барча олийгоҳларда тест натижалари эълон қилинди\nБиринчи август! Талаба бўлган киши борки, бу кунни унутмаслиги тайин. Узоқ меҳнат ҳосиласининг натижаси кимнидир ҳаяжонга, яна кимнидир қайғуга солади. Ва ниҳоят, орзиқиб кутилган кунлар етиб келди. Ота-онасини бағрига босиб “мен уддаладим”, дея шодлик кўз ёшларини тия олмаётганларга қараб, сизнинг ҳам кўнглингиз алланечук бўлиб кетиши рост.\nКеча абитуриентлар учун кўп кунлардан буён сабрсизлик билан кутилган ҳаяжонли онлар бўлиб ўтди. Республикамиздаги барча олийгоҳларда тест натижалари эълон қилинди. Кўзларида қувонч ёшлари, лабларида табассум, шу дамда бу оламда улардан бахтиёр киши бўлмаса керак. Талабалик шарафига эришган ука-сингилларимизнинг бахтиёр чеҳраларини кўриб, ўзимизнинг ҳаяжонга бой олтин дамларимизни эсладик. Айниқса, бир-бирини қутлаб, танишаётган талабаларни кўриб ҳавасимиз келди.\nЮртимиздаги барча таълим масканлари имтиҳон топширган ёшлар, уларнинг ота-оналари ва яқинлари билан тўлган. Кимдир талаба бўлганидан ўзида йўқ хурсанд, яна кимдир эса ўртоғига тест синовларига етарлича ҳозирлик кўрмагани панд берганини айтаркан, келаси йил албатта, талаба бўламан, деб аҳд қилади.\n— Бугун ҳаётимдаги унутилмас қувончли кун, — дейди мамнунлик билан Абдулла Қодирий номидаги Жиззах педагогика институтига биринчи ўринда давлат гранти асосида ўқишга қабул қилинган самарқандлик Рухсора Алихонова. — Ҳануз ишонгим келмаяпти. Болалигимдан ўқитувчи бўлишни орзу қилардим. Шу сабабли ҳам бошланғич таълим йўналишига ҳужжат топширдим. Ўқитувчилик касби шарафли саналиши билан бирга, масъулияти катта бўлган касблардан. Мақсадим — ўзим ўқиган мактабда жажжи ўғил-қизларга сабоқ берсам дейман.\nБу учинчи бор уринишим бўлса-да ота-онам, устозларим ишончини оқладим. Тест синовларида 199,4 балл тўпладим. Аввалига репетиторга боришни истамай, фақат ўзим мустақил ўқиганим учун озгина ҳайиққандим. Яна бир бор уриниб, адашмаган эканман. Фурсатдан фойдаланиб, устозларимга ўз миннатдорлигимни билдираман. Ишончим комил бўлдики, ҳақиқий билим ғалаба қозонар экан. Бу йил омади келмаган тенгдошларимга “ҳеч ҳам тушкунликка тушмай олға қадам ташланг!” деган бўлардим.\n— Молия институтининг менежмент факультетига ҳужжатларимни топширган эдим, контракт асосида ўқишга қабул қилиндим, — дейди Мафтуна Акбарова. — Бундан беҳад хурсандман. Энг муҳими, ота-онам ва устозларим олдида юзим ёруғ бўлди, ўзимга бўлган ишончим янада ортди. Дадамнинг “бирор бир натижага эришиш учун, аввало, кўпроқ меҳнат қилиш керак” деган насиҳатлари мени ўз устимда янада кўпроқ ишлашга туртки берди. Натижа эса, албатта, қувонарли.\nБу имконият ҳозирдан менга янада кучлироқ ўқиш, изланиш, ўз устимда қаттиқроқ ишлаш масъулиятини юклади. Келажакда жамиятга нафи тегадиган, юрт равнақига ҳисса қўшадиган етук мутахассис бўламан.\nБугун ёшларнинг билим олиши учун улкан имкониятлар эшиги очиқ. Улкан мақсадларни кўзлаган йигит-қизлар, билимли, иқтидорли, ақлу салоҳияти юксак, зеҳни ўткир ёшлар мамлакатимиз ривожи ва тараққиётига ўз билим ҳамда интилишлари билан муносиб ҳисса қўшади.\n← “Она ўғил” бўлмасин!\nAbadiy yashashning 5 ta ilmiy usuli →


Нурсултон Назарбоевга ҳайкал ўрнатилди | Qalampir.uz\nНурсултон Назарбоевга ҳайкал ўрнатилди\nОлам\t03 Июль 13:34 7027\nНур-Султон шаҳрида жойлашган Миллий мудофаа университетига Қозоғистон Республикасининг Биринчи Президенти – Элбоши Нурсултон Назарбоевнинг ҳайкали ўрнатилди. Ҳайкалнинг очилиш маросимида видеоконференсалоқа орқали мамлакат Президенти Қосим-Жомарт Тўқаев ҳам иштирок этди.\nТўқаев ўз нутқида Нурсултон Назарбоев мустақил Қозоғистоннинг стратегик ривожланиш йўлини белгилаб берган ва умумий мақсадга эришиш йўлида халқни бирлаштирган замонавий давлат асосчиси эканини таъкидлаган.\n“Тинчлик ва барқарорлик, фаровонлик ва бирдамлик Элбоши сиёсатининг натижасидир. Ҳар бир давлат тарихида ўчмас из қолдирган ноёб шахслар мавжуд. Ёш авлоднинг вазифаси уларнинг меҳнатини қадрлаш ва ҳурмат қилишдир”, деган Президент.\nДавлат раҳбарининг таъкидлашича, ёдгорлик айнан Миллий мудофаа университетига ўрнатилиши чуқур рамзий аҳамиятга эга. Чунки Қозоғистон Қуролли кучларига Биринчи Президент Назарбоев фармони билан асос солинган. Таъкидланишича, Элбоши ҳар доим мамлакатнинг мудофаа қобилиятини мустаҳкамлашга алоҳида эътибор қаратган. Замонавий қурол-аслаҳаларни сотиб олиш, ички мудофаа саноатининг салоҳиятини ошириш, ҳарбий хизматчиларни уй-жой билан таъминлаш, нақд пул ва юқори пенсиялар тайинлаш. Қайд этилишича, энг қийин пайтларда ҳам давлат ушбу муаммоларни муваффақиятли ҳал қилиб келган.\n“Мустақиллик дебочасида Нурсултон Абишевич Назарбоев ҳарбий қурилишнинг энг мураккаб муаммоларини ҳал қилишда шахсан иштирок этди. Унинг раҳбарлиги остида армиянинг истиқболлари ва вазифалари, халқни ва мамлакатни потенциал ҳарбий таҳдидлардан ҳимоя қилишга қаратилган миллий хавфсизликни таъминлашнинг устувор йўналишлари ва механизмлари аниқланди. Унинг президентлиги даврида ҳарбий ривожланишнинг қонунчилик ва меъёрий асослари ишлаб чиқилган. Қуролли Кучларнинг тузилиши ва таркиби ҳам шакллантирилди, армияни босқичма-босқич қайта жиҳозлаш таъминланди, замонавий инфратузилма яратилди”, дейди Тўқаев.\nМаълумот ўрнида, Қозоғистон Республикасининг Биринчи Президенти Нурсултон Назарбоев жорий йилнинг 6 июль куни 80 ёшни қаршилайди. Бугунгача Олма-ота, Тўлдиғўрғон (Қозоғистон)да, Туркия, Гагаузия ва Қирғизистонда Нурсултон Назарбоевнинг ҳайкаллари ўрнатилган.\nНазарбоев 2019 йилнинг март ойида Президентликдан истеъфо берди. У Элбоши ўлароқ давлат ишларида фаол. Ваколатларига кўра, у Давлат хавфсизлик кенгаши раиси саналади.\n03 Август 12:54 51147\n04 Август 15:22 49647\n03 Август 12:28 38326\n03 Август 18:34 33617\n05 Август 11:03 30721


ЯХШИ ХУЛҚ – САОДАТ КАЛИТИ - Ўзбекистон овози газетаси\nПрезидентимиз Шавкат Мирзиёев 2016 йилда пойтахтимизда ўтказилган Ислом ҳамкорлик ташкилоти ташқи ишлар вазирлари кенгашининг 43-сессияси очилиш маросимидаги нутқида тарихий меросни асраб-авайлаш, ўрганиш ва авлодлардан авлодларга қолдириш давлатимиз сиёсатининг энг устувор йўналишларидан бири эканини қайд этар экан, янги таҳдидлар, жумладан, «оммавий маданият» хавфи ва боқимандалик кайфияти пайдо бўлаётган, одоб-ахлоқ, қадриятларнинг йўқолиш хавфи юзага келаётган ҳозирги глобаллашув шароитида бу ғоят муҳим аҳамият касб этишини алоҳида таъкидлади.\nУлуғ сўз санъаткорининг ўз умр йўли ва ҳаёт сабоқларига таяниб яратган «Маҳбуб ул-қулуб» асарида бу яққол ўз ифодасини топган. Асарда одобли одамнинг эъзозланиши, элга манзурлиги қуйидагича таърифланади: «Тавозуъ халқни киши муҳаббатиға шефта қилур ва улусни фоил маваддатига фирефта қилур. Дўстлуғ гулшанида назорат гуллари очар ва ул гулшандин унс ва улфат базмида турлук гуллар сочар» (Маъноси: тавозеъ, мулойимлик одамларни муҳаббатга сазовор этади ва халқни фаолият эгаси — ўша тавозеъкор киши муҳаббатига гирифтор этади. Тавозеъ дўстлик гулшанида назарларни хушнуд этувчи гулларни ва ҳам шу гулшан яқинлиқ ва улфат гулларини бошга сочади).\n«Адаб кичик ёшлиғларни улуғлар дуосига сазовор этар ва ул дуо баракати била умрдин бархурдор (баҳраманд)». Одобли бола киши кўзига улуғсифат кўринади, меҳру муҳаббатингиз ортади. Бундай ёшларга беҳуда, ёмон кўз билан қарашдан одам ўзини сақлайди. Одоб муҳаббатнинг пайдо бўлиши ва тараққий топишида аҳамияти катта, дейди шоир. Чунки муҳаббат — ўзаро ҳурмат асосида вужудга келади. Лайли ва Мажнун, Вомиқ билан Узро, Фарҳод ва Ширин орасидаги муҳаббатни уларнинг назокатли муомаласи, мулоқотлардаги хуштавозеълик юз чандон кучайтиради.\nАйни пайтда хуштавозеъликка қарама-қарши қилиб манманлик, қўрслик ва такаббурликни тилга олади. Унинг назарида бундай одати борлар яхши кишилар эмас. Шоир шуни ҳам зукколик билан қайд этадики, одобу тавозеъ — кишининг ўзини ерга уриши эмас, балки ўзгаларни ҳурмат килиши, одамийлик равишини пухта эгаллаганини билдиради. Камтаринлик, хокисорликни мутелик, лаганбардорлик деб юрганлар адашади. Аксинча, хоксор одамларда ички инсоний ғурур, ўз қадрига ва ўзгалар қадрига етиш ҳисси устувордир. Хокисорлик кўп ўқиш, кўп билиш ва ҳикмат-донишга эҳтиром белгиси:\nАлишер Навоий «Маҳбуб ул-қулуб» асарида худпараст мутакаббирларга танбеҳ берар экан, уларнинг тоифалари, қилиқлари ва психологиясини ҳам кўрсатишга ҳаракат қилади. Худписандларни умумлаштириб, икки гуруҳга бўлган. Биринчи гуруҳга ўзининг номақбул аҳволига кўнган, аммо ундан қутулолмаган кишилар киради. Бундай кишилар «ўзининг аҳволи ва аъволи» элга ёқмаса ҳам ўзларига «маҳбубу марғуб кўринган» ва улар шу билан қаноатланадилар. Аммо шундайлар ҳам борки, бу тоифадагилар «жами ҳолоти ва нохуш хаёлоти»ни писанда ва шоиста ҳисоблаб, ўзларини энг азиз ва муҳтарам кишилар қаторида кўрсатиш ва бемаза қилиқларини манзур, маъқул фазилат деб жар солишни канда қилмайдилар, бошқаларни ҳам шунга кўндирмоқчи бўладилар. Шоир буларни иккинчи гуруҳга киритиб, энг хавфли ва жамиятни бузувчи нохуш кишилар, деб ҳисоблайди. Худпараст, беҳаё одамдан ҳар нарса кутиш мумкин, чунки уларнинг кўпи ношаръий, ифлос ишлар билан шуғулланиб, бадном бўлдилар.\nАлишер Навоий бундай кимсаларнинг кўпини ўз кўзи билан кўрганини, аксар қисмига насиҳатлар қилгани, аммо фойда бермагани, охир-оқибатда улар насиҳат қилувчи азизларни ҳам ҳақорат этиб, дилини ранжитганини ёзган: «Бу худписанди бадкирдор ва бу лаванди мурдор бу падид мажлисдаким, зиндон андин яхшироқ ва бу нажасий маҳаллидаким, мустapoҳ андин ариғроқдур агар илайидин кекирса ва кейнидин ўзга ел секирса, ўз қошида маҳбублуғи ул мартабада ва ўз афъолининг хўблуғи ўз олида ул масобадаким, тамаъи буким, базмидағи ҳозирлар ва бу аҳвол ва афъолиға воқиф ва нозирлар бу воқеъ бўлғон ҳаракотнинг ҳам унин дилписанд дегайлар, ҳам ройиҳасин димоққа судманд дегайлар».\nХондамир, Восифий ва бошқа замондошларининг асарларидан биламизки, Алишер Навоий табиати ғоят нозик, пок, хушхулқ ва ўта назокатли кишиларни яхши кўрган, лутф-карам, сўз маънолари билан завқланишга мойил бўлган, ўзи ҳам жуда нозикмижоз одам сифатида ном қозонган. Шу сабабли «Маҳбуб ул-қулуб»даги «танбеҳ»ларида ҳаё, ҳилм, карам каби сифатларга алоҳида урғу бериб таърифлайди. «Карам ва мурувват ота ва онадурлар, вафо ва ҳаё — икки ҳамзод фарзанд», деб ёзади у. Вафо ва ҳаёни эгизак деган шоир буни асослаб «вафосизда ҳаё йўқ, ҳаёсизда вафо йўқ», деб яна ўткирлаштиради. Демак, бу тушунчалар бир-бирига вобаста. Чунки маърифатли, комил инсонлар ҳаёли ва вафодор кишилардир. Вафосизнинг жабри қанча бўлса, ҳаёсизнинг беандишалиги ҳам шунча озор келтиради. Шоир буни ўз бошидан ўтказган: «Замон аҳли бевафолиғидин кўксумга туганлар ва даврон хайли беҳаёлиғидин бағримда тиканлар...».\nҲилм, яъни ҳалимлик ҳам Алишер Навоий назарида кишининг мақбул сифатидир. «Ҳилмни ҳаводис дарёсида кишилик кемасининг лангари деса бўлур ва инсоният мезони тошига нисбат қилса бўлур». Демак, ахлоқий камолот учун мулойим, ҳалим бўлиш ҳам зарур. Аммо, афсуски, дейди шоир, замон бундай одамларга муносиб эмас. Ҳалим одамлар хору саргардон: «Елдек ҳар эшикдин кирарға орлари йўқ, ўтдек оташдонлиғидин ўзга шиорлари йўқ». Ҳалимларнинг «камчилиги» шуки, улар ростгўй, ҳақталаб бўладилар, қаерга борсалар ҳақ гапни айтадилар, бу аксар одамларга ёқмайди. Шундай бўлса-да, барибир ҳақгўй, батамкин одамнинг қадри баланд.\nАлишер Навоий одоб-хулқ масаласига, кишининг ахлоқий сифатларига катта эътибор берган. Яхши хислатлар, одамийлик сифатларини улуғлаган. Яхши одоб, яхши хулқ — саодат калити, деб таърифлаган.\nБиринчи Президентимиз Ислом Каримовнинг «Юксак маънавият — енгилмас куч» асарида қайд этилганидек, инсон қалбининг қувончу қайғусини, эзгулик ва ҳаёт мазмунини Навоийдек теран ифода этган шоир жаҳон адабиёти тарихида камдан-кам топилади. Биз бу бебаҳо меросдан халқимизни, айниқса, ёшларимизни қанчалик кўп баҳраманд этсак, миллий маънавиятимизни юксалтиришда, жамиятимизда эзгу инсоний фазилатларни камол топтиришда шунчалик қудратли маърифий қуролга эга бўламиз.


«Водийларни яёв кезганда...»\nЕрга ниҳол қадаш бугун ҳар қачонгидан ҳам долзарб аҳамият касб этаётганини даврнинг ўзи кўрсатиб турибди. Чунончи, жорий йил ноябрь ойининг 3-5 кунлари юртимизда кузатилган чанг бўрони фикримизни тасдиқлайди. Шунинг учун ҳам юртимизда эълон қилинган «Яшил макон» умуммиллий лойиҳаси ўз ўрнида қабул қилинган муҳим қарор бўлди.\nУшбу лойиҳа доирасида олиб борилаётган кенг кўламдаги ишларда Андижон ва Наманган вилоятлари ҳам айниқса жонбозлик кўрсатишди. Ушбу ҳудудларда дарахт экиш ишлари бўйича амалга оширилган тадбирлар ҳақида бир-икки оғиз сўз билан таъриф бериш қийин. Шундай бўлсада биз ушбу икки гўзал ва бетакрор гўшаларда яшил масканларни барпо қилиш йўлидаги ишларни ёритишга ҳаракат қилдик.\nАндижон кўчатчилик мактаби\nҲар бир ишда бўлгани каби боғ барпо қилишда ҳам «хомашё»га эҳтиёж бор. Боғ учун «хомашё» бу аввало соғлом кўчатлардир. Андижон давлат ўрмон хўжалигига қарашли бўлган Ниёзботир ўрмон хўжалиги майдони жами 40 гектар бўлиб, шундан 20 гектарида турли хилдаги (тут, ҳинд сирени, сурия атиргули, магнолия, каштан, лола, терак, бодом) каби дарахт кўчатлари етиштирилмоқда. Бундан ташқари ушбу ер майдонида уруғ олиш учун экилган дарахтлар ҳам бор.\nАсака тумани «Меҳнатобод қут баракаси» фермер хўжалиги ер майдонида ҳам «Яшил макон» умуммиллий лойиҳаси доирасида эътирофга сазовор ишлар амалга оширилмоқда. Ушбу фермер хўжалиги ер майдони жами 110 гектарни ташкил этади. Шундан 55 гектар ерга 47 минг туп павловния кўчатлари экилди.\nШу ўринда павловния дарахти ҳақида ҳам бироз маълумот бериб ўтсак. Мамлакатимизда сўнгги 5-6 йилларда павловнияга қизиқиш ниҳоятда ортиб бораётгани сир эмас. Павловния мавжуд дарахтлардан нафақат тез ўсиши билан ажралиб туради, балки жуда гўзал гуллаши, қимматли ёғоч, асал, биомасса манбаи эканлиги билан ҳам қадрланади, у манзарали дарахт сифатида истироҳат боғлари, хиёбонларни безайди. Айниқса у қурғоқчиликка ва совуққа чидамли дарахт. Шунинг учун ҳам павловния экиш юртимиз истиқболи учун ҳам жуда фойдалидир.\nАсаканинг «Чўнтак» МФЙдаги «Асака МЕР» хусусий корхонасига тегишли 30 сотих ерда иссиқхона, қолган ер майдонларида турли хилдаги манзарали дарахт ва гул кўчатлари экилган.\nБундан ташқари, гултувакларда қора шаҳзода, монестр, бенжамин, алоэ, янги навларидан пеларгония каби гуллар етиштирилмоқда. Ушбу кўчатлар Қирғизистон, Тожикистон давлатларига экспорт ҳам қилинмоқда экан.\n– Тувакларда етиштираётган гулларимиз 600 хилдан зиёд бўлса, мавсумий гулларимиз 5 мингдан ортиқ, – дейди тадбиркор Маҳмуджон Ёқубов.\nАндижон вилояти Избоскан тумани Гулистон МФЙда истиқомат қилувчи Мутолибжон Аҳмедов ҳам ўз хонадонида анча йиллардан буён кўчат етиштириш билан шуғулланиб келади. Бугунги кунда 6 сотих ер майдонида 4000 туп 3 хил турдаги (ўрик, нок, беҳи) мевали дарахт кўчатларини етиштириб келмоқда.\nШу маҳалладаги «Хайриддинов Абдусаттор» фермер хўжалигида ҳам кўплаб мевали ва манзарали дарахт кўчатлари етиштирилиб, шартнома асосида вилоятларга етказиб берилмоқда.\nҲозирги кунда фермер Абдусаттор Хайриддинов 2 гектар ер майдонига 700 минг туп 20 хилдаги мевали дарахт кўчатларини етиштирмоқда экан.\n– Насиб қилса ҳали яна кўплаб бошқа ноёб турдаги дарахт кўчатларини етиштиришни мақсад қилиб турибман. Ўзим яшаётган маҳаллани ҳам «яшил олам»га айлантириш ниятим бор. Ҳозирда маҳалламизга кўплаб дарахт кўчатларини ўтқазганмиз, – дейди фермер хўжалиги раҳбари Абдусаттор Хайриддинов.\nЭкопартия раҳбари Нарзулло Обломуродов шу тумандаги яна бир кўчат етиштирувчи деҳқон, тадбиркор билан суҳбатда бўлди.\n– Биз оилавий деҳқончилик билан шуғулланамиз. Ҳар йили 1 гектар ерда турли хилдаги дарахт ва гул кўчатларини етиштирамиз. Бу йил ҳам 20 сотих ерда атиргул, қолган ерда 7 хил турдаги мевали дарахт кўчатларини ўстиряпмиз, – дейди деҳқон ва тадбиркор Шуҳрат Йўлбарсов. — Биргина атиргулнинг ўзидан 30-40 мингтагача кўчатлар тайёрлаймиз. Ушбу кўчатларни Россия ва Қозоғистон давлатларига экспорт қиламиз. Меҳнатимизга яраша даромадимиз ҳам яхши бўляпти.\nНаманган гулларининг довруғи\nНаманган вилояти ҳам боғлар барпо қилиш ва кўчатлар етказиб беришда юртимизнинг бошқа вилоятларидан асло қолишгани йўқ. Бу ерда ҳам боғлар учун муҳим ҳисобланган кўчат етиштиришда улкан қадамлар қўйилмоқда. Вилоятнинг Наманган туманида танилган Жавлонбек Мусаев Миришкор маҳалласидаги Ўрмон хўжалиги ер майдонининг 14,5 гектаридан фойдаланишга рухсат олган ва ушбу ҳудудда иссиқхона қуриб, 1 гектарида харидоргир лаванда кўчатларини, қолган ерда турли хилдаги мевали (бодом, шафтоли, гилос) ва манзарали (терак, арча, катальпа) дарахт кўчатларини етиштирмоқда.\n– Ерга қадалган ҳар бир дарахт кўчатлари назоратда ва эътиборда, парваришига ўзим масъулман, – дейди Жавлонбек Мусаев Экопартия раҳбари билан бўлган суҳбатда.\nВилоятнинг Уйчи туманида ҳам дарахт экиш бўйича «долзарб қирқ кунлик» уюшқоқлик билан ташкил этилди. Туман ҳокимлиги, экология ва атроф-муҳитни муҳофаза қилиш соҳасидаги назорат бўйича Уйчи тумани инспекцияси давлат инспекторлари, Экологик партия туман Кенгаши фаоллари ва ободонлаштириш бошқармаси ҳамда туман қурилиш архитектура бўлими ходимлари билан биргаликда Беруний маҳалласида 100 туп павловния кўчатлари экилди.\nБундан кўзланган асосий мақсад кўчатчиликни ривожлантириш, кам сув талаб қиладиган дарахт навларини кўпайтиришдан иборат. Бундай тадбирлар туманнинг ҳар бир маҳалласида ўтказилмоқда. Фермер хўжаликлари дала ва ариқ майдонлари қирғоқларига эса тут кўчатлари экилмоқда. Энг муҳими, уларнинг ҳар бирига масъуллар белгиланиб, суғоришнинг турлича йўллари ишлаб чиқилган.\nДарахтлар, яшиллик инсон онгу шуурига сокинлик бағишлайди, яшил ранг асабларни тинчлантиради. Қолаверса, минг марта айтилган бўлса ҳам яна айтамиз – ҳавонинг таркибини фақатгина дарахтлар, ўсимликларгина тозалаб бера олади. Тирик организм сувсиз ва овқатсиз бир неча кун яшаши мумкин. Аммо ҳавосиз беш дақиқадан ортиқ яшай олмайди. Ҳаво таркибининг ўзгариши, яъни унинг ифлосланиши нафақат инсонга, балки барча тирик жонзотларга салбий таъсир кўрсатади. Шунинг учун ҳам атмосферани тоза сақлаш бугунги куннинг долзарб масалаларидан бири ҳисобланади. Бунда эса яна яшил дўстларимиз ёрдамига муҳтож бўламиз.\nЮртимиз бўйлаб яратилаётган боғлар ҳақида сўз юритар эканмиз, ҳадемай кириб келадиган баҳорга қизиқишимиз тобора ортаверади. Зеро, эрта баҳорда ватанимизнинг ҳар бир гўшаси – тоғу чўллари, қиру адирлари ям-яшил либосга бурканишини тасаввур қилишнинг ўзиёқ юракка ажиб бир ҳисларни тўлдиради. Шу онларда беихтиёр: «Бу боғлар, бир боғлар бўлади ҳали...» деган машҳур мисралар қалбингда жаранглай бошлайди...\n🕔16:14, 21.01.2022 ✔29\n🕔16:01, 21.01.2022 ✔23\n🕔15:45, 21.01.2022 ✔22\n✔ 23 🕔 16:01, 21.01.2022\n✔ 22 🕔 15:45, 21.01.2022\n✔ 85 🕔 22:55, 31.12.2021\nТиниб, тинчимас Зокиржон ака\nКичкинагина томорқасидан миллионлаб даромад олаётган инсонларни кўриб, «Қаловини топсанг, қор ҳам ёнади» деган халқ мақоли бежиз айтилмаганига ишонч ҳосил қилади одам.\n✔ 68 🕔 22:46, 31.12.2021


Ўзини тутишда ўртачалик - Hidoyat.uz\nЎзини тутишда ўртачалик\nАсосий саҳифа Мақолалар Ўзини тутишда ўртачалик\nЧоп этилди May 30, 2019 Ўзини тутишда ўртачаликda fikr bildirishni o'chirish\nЮқорида таъкидланганидек, камбағаллик кишининг бошқаларга кўп муҳтож бўлишига, бировларга юк бўлишига сабаб бўлади. Бу эса уни ўзгалар олдида қаддини букишга, кимларгадир юкунишга олиб боради. Шу боис фақир инсон ўзини ўта паст олишга, тушкунликка тушишга мойил бўлиб қолади. Ҳатто у ўз қадр-қиммати топталишига ҳам унча парво қилмайдиган бўлиб қолиши мумкин. Бу эса Ислом таълимотига зиддир. Зеро, Расулуллоҳ (соллаллоҳу алайҳи ва саллам): “Мўмин ўзини хорламаслиги лозим”, деб марҳамат қилганлар.\nШу билан бирга, айрим фақир кишилар мазкур кайфиятдан қочиш мақсадида билиб-билмаган ҳолда ўзини керагидан ортиқ даражада баланд тутишга, орият қилишда ҳаддан ошишга ўтиб кетади, ҳатто бойларни менсимаслик ҳолатига етади. Натижада у кибр қилади.\nИбн Ҳиббон Абу Ҳурайра (розияллоҳу анҳу)дан ривоят қилади: «Расулуллоҳ (соллаллоҳу алайҳи ва саллам): “Уч кишига Аллоҳ Қиёмат куни назар солмайди: зинокор қария; ёлғончи раҳбар; мутакаббир камбағал”, дедилар».\nБошқа бир ривоятда Расулуллоҳ (соллаллоҳу алайҳи ва саллам): “Аллоҳ таоло мутакаббирни ёмон кўради, камбағал мутакаббирни эса ундан-да ёмон кўради”, деганлар.\nДемак, фақир киши ўзини хор тутишдан ҳам, иззатталаб, мутакаббирлик қилишдан ҳам четланиши, балки ҳар икки ҳолатнинг ўртасини ушлаши лозим. Ана шунда у ҳадисда таъкидланган фақирликда ҳам ўртачаликка эришган бўлади.\nЭнди бойликда ўзини ўртача тутишга келсак, бу ҳам жуда кам одамларда топиладиган сифатлардандир. Инсон табиатан мол-дунёга қизиқувчан. Баъзан мақсадига етганида бу уни ғурурлантириб қўяди. Натижада одамлардан ўзини устун деб билади, бошқаларга паст назар билан қарай бошлайди. Ҳатто у ўзининг кимлигини унутиб қўйиши, Яратувчисини инкор қилиши ҳам мумкин.\nАллоҳ таоло Иброҳим (алайҳиссалом) давридаги ана шундай ўзидан кетган бир подшоҳ ҳақида ҳикоя қилиб:\n“Аллоҳ салтанат берганидан (ғурурланиб), Иброҳим билан унинг Рабби хусусида баҳслашган кимсани (Намрудни) кўрмайсизми?!” (Бақара, 258) дея марҳамат қилади.\nҲа, у асли бошқалар қатори оддий одам эди, аммо Аллоҳ унга подшоҳлик берганидан кейин, у Рабби, уни яратган Зот ҳақида тортишишга журъат қилди. Инсон ҳаддан ошувчи: қўлида мулк бўлганида, молу мансабга эришганида туғёнга кета бошлайди, Парвардигорига исён қилади. Бировларнинг унга ҳожати тушаётганини, итоат этаётганини кўриб, кибру ҳавога кетади, ҳатто бориб-бориб, Фиръавн ва Қорунлар каби илоҳликни, ҳамма нарсага ўз кучим билан эришдим, деб даъво қилади (Аллоҳ сақласин).\nШу боис динимизда банда ҳеч қачон ўзлигини унутмаслиги, доимо ўзининг ожизлигини ёдда тутиши лозимлиги уқтирилади.\nИслом уммати ўрта умматдир. Унинг ўрта умматлиги барча ишларда мўътадил йўл тутиши, меъёрни ушлашида намоён бўлади.\nАммор (розияллоҳу анҳу) бундай деганлар: «Расулуллоҳ (соллаллоҳу алайҳи ва саллам): “Ё Аллоҳ, ғайбни билишинг ва махлуқотларинг устидаги қудратинг ҳақи, мен учун ҳаётни яхши деб билсанг, мени ҳаёт қилгин, агар ўлим мен учун яхши бўлса, мени вафот эттиргин. Мен Сендан ҳар пайтда Ўзингдан қўрқишни, ғазабдаю розиликда ҳақни айтишни, фақирлигу бойликда ўртача бўлишни, Сенинг жамолингга назар солиш лаззатини ва Сенга йўлиқиш шавқини сўрайман”, деб дуо қилар эдилар» (Имом Аҳмад ривояти).\nМусулмон олимлари дунёга совға қилган ихтиролар – Шамол тегирмони\n“ЎН САККИЗ МИНГ ОЛАМ”МИ?


Корхоналар менежерлари учун Европада иш тажрибасини орттириш дастури\nЕвропа Иттифоқи томонидан молиялаштириладиган “Менежментга ўқитиш дастури (МЎД) – Ўзбекистонда кичик бизнес ва хусусий тадбиркорлик корхоналари раҳбарларининг салоҳиятини мустаҳкамлаш” лойиҳаси (кейинги ўринларда Лойиҳа) ЎзР Савдо-саноат палатаси билан ҳамкорликда ЕИ компанияларда иш тажрибасини орттириш учун ТАЛАБНОМАЛАР ҚАБУЛ ҚИЛИШ БОШЛАНГАНИНИ ЭЪЛОН ҚИЛАДИ. Иш тажрибасини орттириш дастури Ўзбекистондаги кичик бизнес корхоналари менежерларига мўлжалланган. Иш тажрибасини Европа Иттифоқининг 28 мамлакатида жойлашган компанияларда орттириш мумкин. Компаниялар иштирокчиларнинг ўзи ва/ёки лойиҳа томонидан ўзаро келишув асосида танланади.\nЛойиҳадан кўзланган асосий мақсад – Ўзбекстонда кичик бизнесни самарали бошқаришга ва узоқ келажакда бизнес барқарор ривожланишини таъминлашга қодир малакали ва билимдон тадбиркор ва бошқарувилар сонини ошириш. Ушбу босқичда кўзланган мақсадга эришиш учун лойиҳа Ўзбекистондаги кичик бизнес раҳбарларини Европа компанияларда иш тажрибасини орттириш орқали ўқитади.\nЛойиҳанинг иш тажрибасин орттириш дастуридан кўзланган мақсад ўзбекистонлик менежерларнинг бошқарувчилик кўникмаларини ривожлантириш, европача бошқарув усулларига ўқитиш, ЕИ ва Ўзбекистон компаниялари ўртасида ишбилармонлик алоқаларини йўлга қўйишдан иборат. Номзодлар иш тажрибасини орттиришдан кўзлаган мақсадларини аниқ ва равшан баён этишлари, мазкур иш тажрибасини орттириш уларнинг малакалари ошиши ва компания ривожланишига қандай қилиб ёрдам беришини кўрсатиб ўтишлари лозим.\nТренинг ва иш тажрибасини орттиришда иштирок этиш танлаб олинган барча иштирокчилар учун бепул. Барча транспорт харажатлари (авиабилет учун шахсан тўланадиган 400 евродан ташқари), шу жумладан, Европа Иттифоқи мамлакатларида жойлашиш, виза, суғурта харажатлари Лойиҳа томонидан тўланади.\nБарча мезонларга жавоб берадиган кичик бизнес корхоналари ва уларнинг раҳбарлари/менежерларигина иш тажрибасини орттириш дастурида иштирок этиш учун талабнома беришлари мумкин.\nЛойиҳа давомида белгиланган, иқтисодиёт секторларидан бирида фаолият юритаётган бўлиш;\nКорхона 100 фоиз хусусий бўлиши (хусусий капиталнинг камида 80 фоизи Ўзбекистон фуқароларига тегишли бўлиши);\nЎзбекистон бозорида энг ками 3 йил ишлаётган бўлиши;\nХодимлар сони: энг ками – 5 киши ва энг кўпи – 250 киши;\nКомпаниянинг йиллик обороти энг ками 0,2 млн Евро ва энг кўпи – 20 млн Евро;\nАсосий фаолиятдан олинаётган даромад сўнгги икки йил давомида ижобий бўлиши;\nСолиқ органлари олдида қарздорлик бўлмаслиги.\nКичик бизнес корхоналари раҳбарларига қўйиладиган талаблар:\nТугатилган олий маълумот;\nУмумий меҳнат стажи 6 йилдан кам бўлмаслиги;\nКомпанияни бошқаришда меҳнат тажрибаси камида 2 йил бўлиши;\nЎрта ва олий даражадаги раҳбарлик лавозимини эгаллаб турган бўлиш ва қўлида камида 3 та ҳисоботдор киши ишлаши;\nИнглиз тилини яхши билиш (ёки номзод жўнаётган ЕИ мамлакати тилини);\nОдамлар билан тез тил топишиш ва ўзини яхши томондан кўрсатиш қобилиятига эга бўлиш;\nКомпьютер ва интернетдан яхши фойдаланишни билиш.\nТалабномаларни топшириш муддати\nНомзодлардан талабномалар 2014 йил 19 майдан 31 майгача қабул қилинади. Талабноманинг расмий шакли МЎД лойиҳасининг расмий сайтида (www.mtpeu.uz) 2014 йил 19 майдан бошлаб жойлаштирилади.\nТалабнома шаклини тўлдиргач, номзодлар талабноманинг сканердан ўтказилган ва имзо қўйилган нусхасини зарур қўшимча ҳужжатлар билан бирга mtp@mtpeu.uz (нусхаси: mtpeu.uz@gmail.com) электрон адресига жўнатишлари лозим.\nҚуйида талабномага қўшимча равишда тақдим этилиши лозим бўлган ҳужжатлар рўйхати келтирилади:\nКомпания рўйхатга олингани тўғрисидаги гувоҳнома ва устав ҳужжатларининг сўнгги версияси;\nКорхонанинг бюджет олдида қарздорлиги йўқлиги тўғрисида солиқ органининг маълумотномаси;\nЙиллик оборот ҳажми ва сўнгги икки йил (2012 ва 2013) давомида ижобий даромад олинганини тасдиқловчи сертификат (лар);\nХодимлар бўлимидан ходимлар сонини тасдиқловчи маълумотнома;\nНомзоднинг паспортидан нусха;\nОлий маълумот олганлиги тўғрисидаги диплом нусхаси;\nУмумий меҳнат стажи 6 йилдан кам эмаслигини тасдиқловчи сертификат (лар);\nКомпания ходимлар бўлимидан номзоднинг лавозимини ва 2 йиллик раҳбарлик иш тажрибасига эгалигини (ҳисоботдор 3 кишини кўрсатган ҳолда) тасдиқловчи маълумотнома.\nШакл экземплярларининг ва қўшимча ҳужжатларнинг босмадан чиқарилган ва имзоланган асл нусхалари 2014 йил 31 майдан кечиктирмасдан лойиҳа офисига топширилиши лозим. «Management Training Programme» лойиҳаси манзили: ЎзР Савдо-саноат палатаси, Амир Темур шоҳкўчаси, 4-уй, 100047, Тошкент, Ўзбекистон.\nТанлаб олиш жараёни ва тартиб-таомили:\n1-босқич: Олинган талабнома ва қўшимча ҳужжатлар асосида номзодларни баҳолаш\nТанлаб олинган номзодлар интервьюга таклиф этиладилар.\n2-босқич: 1-босқичдан ўтган номзодлар учун интервью.\nҚуйидаги мезонлар танлаб олинган номзодлар билан интервью вақтида уларни баҳолаш учун асос бўлади:\nТалаб этиладиган тилда номзоднинг гаплаша олиш қобилияти (инглиз ёки Европа Иттифоқининг бошқа тили);\nИш тажрибаси орттириш дастурида иштирок этишдан мақсадни аниқ ва оқилона асослаб бериш;\nНомзоднинг шахс сифатида ривожланиш ва компанияни ривожлантириш борасидаги режалари.\nТанловнинг 2-босқичи натижалари МЎД лойиҳасининг вебсайтида эълон қилинади.\nМАҲСУС ИЗОҲ: Танлов жараёнида гендер тенглик масалалари шу тариқа инобатга олинадики, Лойиҳада номзодларнинг камида 20 фоизи аёллардан иборат бўлиши кўзда тутилади.\nҚЎШИМЧА МАЪЛУМОТЛАРНИ лойиҳанинг расмий сайтидан (www.mtpeu.uz) ва/ёки ЎзР ССП вебсайтидан (www.chamber.uz) ёки (+99871) 150-60-06, 233-59-01 телефон рақамлари орқали олишингиз мумкин\n«Сотув ва маркетинг ўртасидаги фарқ шуки, сотувда сен ўзингда бор нарсадан қутиласан, маркетингда эса, о...»


Пластик, полимер ва пластмасса учун дробилка - UZCHINATRADE.COM\nҲар йили жаҳон бўйлаб 180 миллион танна пластмасса ишлаб чиқарилади. Мазкур материалдан жуда кўп турдаги маҳсулотларни (тиш чўткасидан тортиб телевизоргача) тайёрлаш мумкин. Шу билан бир вақтда мутаносиб равишда пластик чиқиндилар миқдори ҳам ортиб бормоқда. Агар ушбу маҳсулотни осонлик билан қайта ишлаш имкони бўлмаганда, уларнинг табиатга келтирадиган зарари ҳаддан ортиқ юқори бўларди. Қайта ишланган пластмассанинг сифати бирламчи пластмассадан пастроқ бўлади, бироқ бу ушбу маҳсулотнинг техник хусусиятларига таъсир кўрсатмайди. Шубҳасиз, пластмасса ҳам иккинчи марта қайта ишланишдан олдин майдаланади. Бу вазифани майдалагич ёки пластмасса дробилкаси деб аталадиган қурилма қойилмақом қилиб бажаради.\nПластик дробилкасидан, асосан, иккита соҳада фойдаланилади:\n— Пластмассадан маҳсулот ишлаб чиқарадиган заводларда;\n— Иккинчи хом-ашёни йиғадиган ва утилизация қиладиган корхоналарда.\nИшлаб чиқариш қуввати - 100-120 кг/соат\nОнлайн сўров Пластик, полимер ва пластмасса учун дробилка


Режа муддатидан олдин бажарилди - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nРежа муддатидан олдин бажарилди\nЧоп этилган 17 Ноябр 2016\tКӯришлар: 906\nНоябр ойининг биринчи ярми тугамасданоқ, вилоятда ҳарбий хизматга кузги чақириқ режаси бажарилди. Суғдлик йигитлардан катта гуруҳи Тожикистон Республикаси Қуролли кучларида хизмат қилиш учун ҳали октябр ойининг бошидаёқ кўнгилли равишда жўнаб кетишганди. Йигитлик бурчини бажаришга отланган ана шу 1600 нафар оловқалб йигитларни ҳарбий хизматга кузатиш учун Хўжанддаги Арбоб қасри амфитеатрида тантанали маросим ўтказилганди.\nВилоятда биринчи бўлиб Истиқлол шаҳри, Зафаробод, Тоғли Мастчоҳ, Шаҳристон ноҳияларида кузги ҳарбий чақириқ режаси бажарилди. Худди шу муҳим иш уюшқоқлик билан ўтказилган Спитамен ноҳияси раиси Акрам Сулаймонзода номига Тожикистон Республикаси мудофаа вазири генерал-лейтенант Шерали Мирзо номидан миннатдорчилик мактуби келганди. Бу мактубда кузги ҳарбий чақириқ режаси муддатидан олдин – ўн кунда ва сифатли бажарилгани учун миннатдорчилик билдирилган.\nЗўравонликка чек қўйиш – ҳамманинг иши\nТаҳлилларнинг кўрсатишича, Суғд вилоятида содир бўлаётган ўз жонига қасд қилишларнинг каттагина бир қисми оилавий зўравонликлар боис юзага келаётган экан. Эр ёки қайнона, айрим ҳолларда қайнотанинг зуғуми ҳаддан ошиб бораётгани боис, чорасиз қолган келинлар ширин жонларидан воз кечишгача бориб етишмоқда. Ўзини ўлдиришга уриниш ҳоллари ота-оналари томонидан зуғумга олинган болалар, ўспиринлар орасида ҳам учрамоқда.\nСуғд вилояти прокуратураси айни шу кўнгилсиз ҳолларнинг олдини олиш, қонунбузишлар, инсон ҳақ-ҳуқуқларини оёқ ости қилишга йўл қўймаслик мақсадида вилоят ҳукуматига бу муҳим масалани кўриб чиқишни таклиф этди. Мазкур таклиф ва Тожикистон Республикасининг «Оилада зўравонликнинг олдини олиш тўғрисида»ги қонуни ҳамда «Тожикистон Республикасида оилавий зўравонликнинг олдини олишга оид 2014-2023 йилларга мўлжалланган дастур» доирасида кенгайтирилган йиғилиш бўлиб ўтди.\nБу йиғилишда қатнашган кишилар – ҳуқуқшунослар, маҳаллий ҳукуматларнинг аёллар билан ишлаш ва оила бўлимлари мудирлари, соғлиқни сақлаш, маориф, болалар ҳуқуқини ҳимоя қилиш соҳалари вакиллари, дин намояндалари, маҳаллалар раислари ва ёшлар долзарб масала юзасидан ўз фикрларини билдиришди.\nВилоят аёллар билан ишлаш ва оила бошқармаси раиси Нодира Мирзозода оилавий зўравонликнинг олдини олиш борасида фуқаролар, айниқса, хотин-қизларнинг ҳуқуқий саводхонлигини оширишга алоҳида аҳамият берилаётганлигини таъкидлаб ўтди.\nНодира Мирзозоданинг билдиришича, Тожикистон Ҳукуматининг оилавий зўравонликлар олдини олиш борасидаги қонуни ва кўп йиллик давлат дастурига мувофиқ барча шаҳар ва ноҳияларда махсус комиссиялар тузилган. Мазкур комиссиялар оилавий зўравонликлар ва ўз жонига қасд қилишлар олдини олиш мақсадида, буларнинг келиб чиқиш сабабларини, оилавий шарт-шароитларни ўрганишмоқда. Комиссиялар таҳлилига кўра, амалий ишлар йўлга қўйилмоқда. Кейинги икки йил давомида барча шаҳар ва қишлоқларда оилавий зўравонликнинг олдини олиш мақсадида деярли 1850 марта суҳбат ва учрашувлар ўтказилган. Айниқса, бу борада «Гулрухсор» аёллар маркази, «Сарчашма», «Кошонаи саодат» каби ижтимоий ташкилотлар билан ҳамкорлик яхши натижа бермоқда, дея таъкидлади Нодира Мирзозода.\nСуғд вилояти прокурори Каримулло Сафаров, вилоят уламолар кенгаши раиси Ҳожи Ҳусейн Мусозода, вилоят Аёллар кенгаши аъзоси Қурбонжон Мирзоева, «Гулрухсор» аёллар маркази ижтимоий ташкилоти раиси Сабоҳат Бобожоноваларнинг чиқишлари қизиқиш билан тингланди.\nҚишлоқликлар учун қулайлик\nРосровут қишлоғида иш бошлаган ёғоч тилиш ва қайта ишлаш цехи кўпчиликни ўттиз-қирқ чақирим наридаги бошқа қишлоқларга қурилиш маҳсулотларини олиб келиш ташвишидан халос қилди.\nЯнги цех тадбиркор Мирзоназар Дўстназаров ташаббуси билан ишга туширилди. Бу цех маҳсулотларини сотиб олаётган росровутликлар энди вақтлари ҳам, олисдан тахта юклаб келиш учун сарфланадиган маблағлари ҳам тежалаётганини айтишмоқда.\nЯнги цехнинг очилиши тўрт нафар кишининг доимий иш билан таъминланишига имконият яратди. Энди тадбиркор қишлоқда тикувчилик цехи ва техника таъмири нуқтасини очиш ниятида. Ана шунда яна 15 киши иш билан таъминланади.\nИхлосмандлар оз эмас\nДеваштич ноҳияси Мужун қишлоғидаги 4-ўрта умумтаълим муассасасида ижодкорлар билан бўлиб ўтган учрашув байрамга айланиб кетди. Мактаб ўқитувчилари ва ўқувчилар Тожикистонда таниқли ижодкорлар Зулфия Бобоева, Эгамназар Соҳибназаров ва яқинда Хўжандда бўлиб ўтган ёш адиблар республика курс-конференцияси қатнашчиси Зиёда Худойбекова билан учрашувдан олам-олам таассурот билан қайтишди. Учрашувда фақатгина ижодкорлар шеърлари ва ўз ижодларидан бошқа намуналарини ўқибгина қолишмасдан, уларнинг асарлари бўйича саҳначалар ҳам кўрсатилди. Айниқса, Зулфия Бобоева шеърлари асосида тайёрланган «Гуллар базми» саҳна кўриниши давомли қарсаклар билан олқишланди.\n- Мактабимизнинг ташкил этилганига ҳадемай 90 йил бўлади. Бу кўҳна билим масканида минг нафарга яқин ўқувчига 74 нафар муаллим таълим-тарбия бермоқда. Болаларнинг маънавий дунёсини бойитишда адабиёт дарсининг нечоғлик аҳамиятга эга эканлиги маълум. Ижодкорлар билан учрашув мактабимизда адабиётга ихлос қўйган ўқувчилар биз ўйлагандан ҳам кўп эканлигини кўрсатди, - дейди ўзбек тили ва адабиёти ўқитувчиси, ижодкорлар билан учрашув ташкилотчиси Зафаржон Умаралиев.\nБугун: 13-08-2020 10:02:54


Ўзбекистоннинг барча ҳудудларида «Диққат, болалар!» тадбири бошланди\nЖамият 14:03 / 04.09.2019 2789\nЯнги ўқув йили бошланиши муносабати билан бугундан бошлаб, мамлакатнинг барча ҳудудларида “Диққат, болалар!” тадбири бошланди. Бу ҳақда Ўзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабар қилмоқда.\nУшбу тадбир Ўзбекистон Республикаси ИИВ Йўл ҳаракати хавфсизлиги бош бошқармаси томонидан 10 кун давомида ўтказилади. Бунда асосий эътибор умумий ўрта таълим мактаблари, мактабгача тарбия муассасалари, академик лицей ва коллежлар атрофидаги йўлларга берилиб, бу жойларга Давлат йўл ҳаракати хавфсизлиги хизмати ходимлари бириктирилган.\nҚайд этилишича, автомобиль ҳайдовчилари оддий йўл ҳаракати қоидаларига риоя қилмасликлари, яъни йўлда мобиль телефонда гаплашиш, маст ҳолда автомобиль бошқариш, светофор ишорасига риоя қилмаслик, тезликни белгиланган меъёридан ошириш, пиёдалар ўтиш жойларида пиёдаларга йўл бермасликлари оқибатида аянчли йўл-транспорт ҳодисалари юз бермоқда.\n“Ҳурматли, ҳайдовчилар! Йўл ҳаракати қоидаларига риоя қилган ҳолда, пиёдалар ўтиш жойларига яқинлашганда автомобиль тезлигини пасайтириб, йўлни кесиб ўтаётган пиёдаларга йўл беринг. Болалар гавжум жойлар атрофидаги йўлларда автомобилда ҳаракатланаётганда ҳушёрликни оширинг. Йўлларингиз бехатар бўлсин!” - дейилади ИИВ маълумотномасида.


Самарқанд ва Наманган вилоятларида фуқароларга сохта ПЗР-тест натижаларини тайёрлаб сотаётганлар ушланган. Бу ҳақда ИИВ ахборот хизмати хабар бермоқда.\nМаълум қилинишича, жорий йилнинг 23 апрель куни фуқароларга давлат чегарасидан ўтиш учун коронавирус инфекцияси таҳлили натижалари бўйича қалбаки маълумотномалар тайёрлаб бераётган шахслар фаолиятини фош этиш бўйича ИИВ Транспортда ХТБ ходимлари томонидан тезкор тадбир ўтказилган.\nТадбирда Наманган вилояти СЭО ва ЖСБда Дезинфекция бўлими дезинфектори лавозимида ишловчи, Наманган вилояти Уйчи тумани «Оқтош» МФЙда яшовчи 1979 йилда туғилган С.А. сохта ПЗР-тест натижаларини сотаётганда қўлга тушган. Жумладан, у Н.Х., Д.Ш. ва Х.Қ.дан анализ таҳлиллари олмасдан туриб уларнинг номига расмийлаштирилган маълумотномаларини «холис харидор» Н.Х.га тақдим қилиб, ундан 200 минг сўм олган вақтда ушланган.\nБундан ташқари, 30 апрель куни Транспортда ХТБ ходимлари томонидан ўтказилган тезкор тадбирда Самарқанд халқаро аэропорти яқинида бир гуруҳ шахслар тезкор тадбирга «мижоз» сифатида жалб қилинган С.га «қисқа муддатда 400 минг сўмга экспресс таҳлил натижасини тайёрлаб бериш»ни таклиф қилган.\nОлиб борилган текширув ҳаракатлари натижасида ушбу шахслар «АКМАЛ ТРАНС» МЧЖда киракаш бўлиб ишловчи, Самарқанд вилояти Самарқанд шаҳар Хўжақишлоқ маҳалласида яшовчи 1986 йилда туғилган А.Р. ва Самарқанд вилояти Самарқанд шаҳар Булвар даҳасида яшовчи 2005 йилда туғилган О.Н. экани аниқланган.\nҚайд этилишича, ҳозирда ҳар иккала ҳолат юзасидан терговга қадар текширув ҳаракатлари олиб борилмоқда.


Мексикада декабрнинг илк куни 127 та қотиллик содир этилди\nЖаҳон 23:36 / 02.12.2019 10251\n1 декабрда Мексиканинг турли қисмларида 127 та қасддан қотиллик содир этиш жинояти қайд этилди. Таъкидланишича, декабрнинг биринчи куни жорий йил бошидан энг кўп қотиллик содир этилган кун бўлган. Бу ҳақда Noticias MVS радиостанцияси хабар берди.\nРасмий маълумотларга кўра, ноябрда Мексикада кунига 79 тага яқин қотиллик содир этилган. Жорий йилда Гуанахуато, Қуйи Калифорния, Мехико, Халиско ва Герреро штатларида зўравонликнинг юқори даражаси кузатилмоқда. Мексика президенти Андрес Мануэль Лопес Обрадор 1 декабрда, президент лавозимини бажаришга киришганининг биринчи йиллигида жиноятчилик даражасини пасайтиришни ҳукумати олдида турган устувор вазифа деб атаган.\nУмуман олганда, Мексикада жорий йилнинг январь-октябрь ойлари 29,5 мингдан кўпроқ қасддан қотиллик жинояти содир этилган. Зўравонликнинг бундай авж олишига жавобгарлик катта даражада наркомафия зиммасидадир.


Велотрек базаси капитал таъмирдан сўнг очилди – Газета.uz\nТошкентда капитал таъмир қилинган велотрек базаси очилди. Сенат раҳбари Танзила Норбоева очилиш маросимида бундай базалар барча вилоятларда очилиши лозимлигини таъкидлади.\n16 ноябр 2019, 13:13 Спорт\nЎзбекистон Олий Мажлиси Сенати раиси ва Ўзбекистон велосипед спорти федерацияси раиси Танзила Норбоева 15 ноябрь куни пойтахтдаги велотрек базаси очилишида иштирок этди, дея хабар қилди Сенат матбуот хизмати.\nКапитал таъмирдан чиқарилган иншоотнинг очилиши велотрек бўйича Ўзбекистон чемпионати бошланишига тўғри келди.\n«Бундай мажмуа пойтахтдан ташқари Наманган вилоятида ҳам барпо этилган. Яқин орада Самарқанд вилоятида ҳам замонавий велотрек ўқув-машғулотлар марказини қуриш ишлари бошланади. Умуман, биз келгусида барча вилоятларимизда мана шундай мажмуаларни барпо этиш ҳамда юртимиздан кўплаб Осиё ва жаҳон чемпионати ғолиблари, Олимпия ўйинлари чемпионларини етиштириб чиқармоқчимиз», — деди Танзила Норбоева\nМаросимда Миллий олимпия қўмитаси президенти Рустам Шоабдураҳмонов, Жисмоний тарбия ва спорт вазири Дилмурод Набиев, Ўзбекистон Республикаси Президенти Админстрацияси масъул ходими Шавкат Султонов, Европада хавфсизлик ва ҳамкорлик ташкилотининг Ўзбекистондаги лойиҳалар координатори — элчи Жон Макгрегор ва куни кеча МОҚга ташриф буюрган англиялик мутахассис Петер Бонфилд ҳам иштирок этди.\nМаросим доирасида Токиодаги 2020 йилги Олимпиада ўйинлари лицензиясини қўлга киритган Муроджон Холмуродов тақдирланди. Унга 100 млн сўм, мураббийига эса 50 млн сўм топширилди. Аввалроқ Ольга Забелинская ҳам худди шу спорт туридан Олимпиада йўлланмасини қўлга киритган эди.


Буюк Британия Huaweiнинг телеком-ускуналаридан вос кечди | Mobinfo.uz\nБуюк Британия расмийлари мамлакатдан Хитойнинг смартфон ва телекоммуникация ускуналарини ишлаб чиқарувчи Huawei компаниясини 5G алоқа тармоғи учун масъул бўлган бўлинмани ҳайдаб чиқарди, деб ёзади Guardian нашри.\nҲукуматнинг қарорини Рақамли технологиялар, маданият, медиа ва спорт вазири Оливер Дауден эълон қилди. Унга кўра, қарор бош вазир Борис Жонсон раислигида Миллий хавфсизлик кенгашининг йиғилишида қабул қилинди. Шу билан бирга, кенгаш аъзолари Миллий киберхавфсизлик марказининг тавсияларига таянишган.\nТадбир иштирокчилари Huawei ширкатининг мамлакат 5G инфратузилмасини яратишда давом этиши Британия бизнеси ва фойдаланувчилар хавфсизлигига таҳдид солади деган хулосага келишди. Шу сабабли, келгуси йилдан бошлаб миллий телекоммуникация операторлари Хитой корпорациясидан ускуналарни сотиб олиш имкониятидан маҳрум бўлишади. Huawei ускуналарини тўлиқ алмаштириш 2027 йилга қадар муваффақиятли бўлади деб тахмин қилинади.\nЭслатиб ўтамиз, олдинроқ АҚШ президенти Huawei ширкатининг ускуналарига фойдаланувчининг шахсий маълумотларини Хитой разведка агентликларига етказиш айблови билан қора рўйхатга киритган эди. АҚШ компанияларига ширкат билан ҳамкорлик қилиш таъқиқланган.\nЎз навбатида, Хитой корпорацияси ўтган йили Googleнинг Андроид операцион тизими ўрнига HarmonyOS номли ўз тизимини жорий этиш ишларини бошлади.\n← Xiaomi геймерларга мўлжалланган арзон смартфон чиқарди Истеъмолчига носоз Samsung телефонининг пули ундириб берилди →


Ереванда яна намойишлар бошланди\n21.04.2018 15:40 0 1243\n21 апрель куни тонгда Арманистон пойтахти Ереван шаҳрида мухолифат тарафдорлари намойишларнинг янги тўлқинини бошлашди. Бу ҳақда ТАСС агентлиги хабар бермоқда.\nАгентлик мухбирининг воқеа жойидан берган хабарига кўра, намойишчилар бир нечта марказий кўчани тўсиб қўйиб, ҳаракатни издан чиқаришга уринган.\nМухолифат лидери Давид Санасарян намойишлар фақат Ереван билан чекланмаслигини ва бутун республика бўйлаб ўтказилишини маълум қилди. Аммо у ва унинг бир қатор шериклари Амирян кўчасида полиция томонидан ҳибсга олинган.\nНамойиш «Озодлик» радиосининг арман хизмати ва бир қатор мухолифат интернет-сайтлари томонидан жонли эфирга узатилмоқда.\nЭслатиб ўтамиз, шу йилнинг 16 апрелида мамлакат собиқ президенти Серж Саргсяннинг бош вазир лавозимига тайинланишига қарши Арманистон бўйлаб кенг кўламли норозилик намойишлари бошланиб кетган эди. 17 апрелда эса мамлакат парламенти Саргсянни мамлакат бош вазири этиб сайлади.\nНамойиш Арманистон Ереван\nХориж 03/04, 02:05\nЕревандаги портлашда жабрланганлар орасида хориж фуқаролари ҳам бор\nХориж 23/04, 15:45\nЕреванда яна норозилик намойишлари бошланди\nҲодиса 02/04, 23:14\nАрманистонда портлаш содир бўлди


«Солиқ ва божхона хабарлари» газетасининг 2014 йил 14 октябрь 41-сони - Gazeta.Norma.uz\n«Солиқ ва божхона хабарлари», №41, 2014й. 14 октябрь\nЎзбекистонда хўжалик юритувчи субъектларнинг молиявий барқарорлигини таъминлаш, бу йўналишдаги ҳуқуқбузарликларнинг олдини олиш, хусусан, қасддан банкротликка олиб келиш ҳолатларини аниқлаш бўйича ҳуқуқий чораларни кучайтиришга эътибор қаратилмоқда.\nСтатистика органлари қайта ҳисоб-китоб маъмурий жаримани тўлаган ҳолда топширилади деб таъкидлайдилар. Статистика ҳисоботини қайта топшириш чоғида қандай ҳолда ва қандай асосда маъмурий жарима солинади?\nБошқа банкда иккиламчи ҳисобварағимиз бор. Айтишларича, барча солиқлар бирламчи ҳисобварақдан тўланиши керак экан. Солиқлар фақат бирламчи ҳисобварақдан тўланиши тўғрими? ЯСТни иккиламчи ҳисобварақдан тўласак бўлмайдими?\nАсосий воситаларни қайта баҳолашни қандай проводкалар билан акс эттириш керак? Нима учун 21-сон БҲМСда келтирилган қайта баҳолаш бўйича проводкалар 1920-сон Низомдаги қайта баҳолаш проводкаларидан фарқ қилади?\nСолиқлар ва бошқа мажбурий тўловлар тўланганидан кейин хусусий корхона мулкдори тасарруфида қоладиган фойдани ЖШДС бўйича ҳисоботда акс эттириш керакми? Агар керак бўлса, уни ҳисоботнинг қайси иловасида акс эттириш лозим?\nБизнинг кичик корхона 3 йилдан буён хизмат кўрсатиш фаолияти билан шуғулланиб келади. Яқинда воситачилик фаолиятини ҳам бошладик. Воситачи амалга оширадиган операциялар ҳамда воситачининг комитент маҳсулотларини реализация қилиши бухгалтерия ёзувларида қандай ифодаланади.\nNorma Ekspert» мутахассислари муайян вазиятларга доир мисолларда ЯСТни ҳисоб-китоб қилиш тартибини тушунтирадилар. Ҳар бир вазиятда ЯСТ ҳисоб-китобини ва унга иловаларни тўлдиришга доир тавсиялар.\nКомпания Ўзбекистон Республикаси ҳудудида доимий муассаса (ДМ) орқали фаолият юритади. ДМ «Вақтинча олиб кириш» божхона режимида турган асбоблар ва мосламаларни асосий воситалар таркибига киритиши ва эскиришни ҳисоблаб ёзиши керакми? Мол-мулк солиғи ҳисобланаётганда ДМ мазкур асбоблар ва мосламаларни солиқ солинадиган базага киритиши керакми?\nБухгалтерларнинг контрагентлар билан мулоқоти жараёни аксарият ҳолларда кўп вақтни олади, баъзан номатлуб, кўнгилсиз оқибатларга олиб келади ҳам. Бу борада ўзаро самарали ҳамкорликни йўлга қўйиш ва айни бир пайтда вақтни тежаш учун нималар қилиш лозим?\nБир неча йил мобайнида Ўзбекистонда «Йилнинг энг яхши аудитори» танлови ўтказиляпти, у борган сари янада оммалашмоқда, ўтган йили иштирокчилар сонининг ўсганлиги бундан далолат беради.\nФойдаланишга жўнлиги, вазифаларни билимдонлик билан бажариши, интерфейс тушунарли эканлиги, дастур ишлаб чиқувчилари техник жиҳатдан мунтазам равишда қўллаб-қувватлаб туришлари ва хизмат кўрсатишлари, шунингдек дастур бухгалтерия ишини бир вақтнинг ўзида бир неча фирмада юритишга имкон бериши ўз самарасини берди.


Рамазондан сўнг яна олти кун рўза тутиш керакми? — Sof.uz\n25.05 10:39 2039 Жамият\nСавол: Рамазон ойидан кейин ҳам олти кун рўза тутиладими? Агар тутилса, унинг шартлари қандай бўлади?\nҲижрий тақвим бўйича Рамазон ҳайити байрами билан бошланадиган шаввол ойидамиз. Бу ойнинг фазилати ҳақида, Пайғамбаримиз соллаллоҳу алайҳи васаллам шундай марҳамат қилганлар: “Рамазон ойи рўзасини тутиб, унга қўшимча тарзда шаввол ойида олти кун рўза тутган киши йил бўйи рўзадор бўлган кабидир”.\nҲадиси шарифда берилган тавсияга ҳар йили амал қилган одам умр бўйи рўза тутганлик савобига эга бўлади. Рамазон рўзасидан кейин шавволда олти кун рўза тутган кишига бир йил давомида рўза тутганликнинг мукофоти берилиши, қилинган ибодат ва тоатларнинг савоби ўн мисл қилиб белгиланганлиги учундир. Чунки Аллоҳ таоло Қуръони каримда: “Кимки (бир) ҳасана (савобли иш) қилса, унга ўн баробар (кўпайтириб ёзилур)...” (Анъом сураси, 160-оят), деб марҳамат қилади.\nИслом дини Шаввол рўзаси\n10.07 16:22 5004\n9.07 10:27 4583\n9.07 09:53 2971\nКеча, 17:44 489 Жаҳон\n4.07 12:51 6357 Ўзбекистон\n4.07 12:37 11009


Ўзбекистон Doing Business рейтингида 76-ўринни эгаллади | NORMA.UZ\nЎзбекистон Doing Business рейтингида 76-ўринни эгаллади\nЖаҳон банки Гуруҳининг «Doing Business 2019: Training for Reform» маърузаси эълон қилинди. Ўзбекистон ўтган йилги тадқиқот билан солиштирганда 2 та позицияни йўқотди.\nМаъруза маълумотлари 2018 йил 1 майдаги ҳолатга кўра тайёрланган. Хусусий корхоналарнинг фаолият циклидаги 11 та соҳада қўлланиладиган ҳуқуқий нормалар таҳлил қилинди. Бу сафар қуйидаги тоифалар бўйича кўрсаткичлар баҳоланди: «Корхоналарни ташкил этиш», «Қурилиш учун рухсатномалар олиш», «Электр таъминоти тизимига уланиш», «Мулкни рўйхатдан ўтказиш», «Кредитлар олиш», «Миноритар инвесторларни ҳимоя қилиш», «Солиқ солиш», «Халқаро савдо», «Контрактлар бажарилишини таъминлаш» ва «Тўловга қобилиятсизликни ҳал этиш». Бу йил «Меҳнат бозорини тартибга солиш» мезони ўлчанмади ва рейтингга киритилмади.\nҲисоботда жами 190 та мамлакат бор. Янги Зеландия умумий рейтингда яна етакчилик қилиб турибди. Шунингдек бизнес юритиш учун энг яхши шароит яратган давлатларнинг дастлабки бешталигига (кетма-кетлик тартибида) Сингапур, Дания, Гонконг ва Корея Республикаси киради.\nЎзбекистоннинг МДҲдаги ҳамкорлари рейтингда қуйидаги позицияларни эгалладилар: Озарбайжон – 25, Қозоғистон – 28, Россия – 31, Беларусь – 37, Арманистон – 41, Молдова – 47, Қирғизистон – 70 ва Тожикистон – 126 (Туркманистон маърузага киритилмаган).\n76-ўриндан жой олар экан, Ўзбекистон ўтган йилги ўз кўрсаткичларини 2 та позицияга ёмонлаштирди. Шу билан бирга, мамлакат умуман олганда аксарият кўрсаткичлар бўйича ижобий динамикани намоён этди, бироқ рейтингнинг бошқа иштирокчилари ушбу кўрсаткичларда янада ўзиб кетганлиги сабабидан олтита мезон бўйича позицияларини йўқотди.\nDoing Business рейтингининг асосий кўрсаткичлари бўйича Ўзбекистон динамикасининг солиштирма жадвали:\n«Бизнес юритиш 2018: иш ўринлари яратиш учун ислоҳот ўтказиш»\n«Бизнес юритиш 2019: Тренинг ва ислоҳотлар»\nпозиция бўйича / % бўйича\n↓2 / ↑1,08\nКорхоналарни ташкил этиш\n↓1 / ↑0,25\n↑1 / ↑0,19\n↓8 / ↑0,55\n↑2 / ↑0,26\n↓5 / ...\nМиноритар инвесторларни ҳимоя қилиш\n↓2 / ↑1,67\n↑14 / ↑2,19\n↑3 / ↑5,48\nКонтрактлар бажарилишини таъминлаш\n↓2 / ...\nТўловга қобилиятсизликни ҳал этиш\n↓4 / ↑0,21\nМамлакат раҳбарияти давлатнинг Жаҳон банки маърузасида эгаллаган позициясига алоҳида эътибор қаратади. Президентнинг 13.07.2018 йилдаги ПҚ–3852-сон қарори билан Жаҳон банки ва Халқаро молия корпорациясининг «Бизнес юритиш» ҳисоботида Ўзбекистон Республикасининг кўрсаткичларини яхшилаш бўйича «Йўл харитаси» тасдиқланган. Истиқболдаги режа – 40-ўринга чиқиш.


Яна кубок ва чемпионлик тортишувлари\nОртда қолган дам олиш оқшомларида британияликлар Англия кубоги илинжида майдонга тушган жамоалар беллашувларини томоша қилишди. Етакчи бешликнинг қолган вакиллари эса ўз лигаларида навбатдаги тур доирасида куч синашишди.\nАнглия. Савия ўз сўзини айтди\n«Кўр» қуръанинг антиқа табиатига кўра шаклланган жуфтликлар орасида «Челси» ва «МЮ» мухлислари ҳолати ҳавас қиладиган даражада эмасди. Буни тушуниш қийинмас, чунки нуфузли совринни қўлга киритиш имкониятига эга бўлган грандлар нимчорак финалда орани очиқ қилишга мажбур бўлдилар. «Стэмфорд Бриж»даги беллашув тенг курашлар остида ўтди, айрим жиҳатлар бўйича майдон эгалари, бошқаларида меҳмонлар устунлик қилишди. Охир-оқибат, Андер Эррера ва Поль Погбанинг бош билан йўллаган иккита аниқ зарбаси «қизил иблислар»га чорак финал йўлланмасини тақдим этди.\nҚаторасига иккинчи марта чемпионликни кўзлаётган «Манчестер Сити» учун бу босқич «Шальке»га қарши муҳим учрашув арафасида ўзига хос тайёргарлик вазифасини ўтади. Чунки Гвардиола бир қатор захира ўйинчиларини синовдан ўтказиб олди. Тўртинчи дивизион вакили бўлмиш «Ньюпорт» ўз мухлислари гувоҳлигида имкони борича номдор рақиби ҳужумларига дош берди. Лекин якунда савия борасидаги тафовут ўз сўзини айтди - 1:4.\nЎз уйида «Брентфорд»ни қабул қилган «Суонси» ҳам «Сити» каби йирик ғалабани расмийлаштирди. Аммо ютуққа эришиш осон бўлмади - биринчи бўлим қуйи лига вакилининг 1:0 ҳисобидаги устунлиги билан якунланганди. Танаффусдан кейин мухлислар адолат тантанасига гувоҳ бўлишди - меҳмонлар дарвозаси 4 марта забт этилди.\nАлбатта, қолган учрашувларда элита намояндалари жиддий қаршиликка дуч келдилар. Масалан, «Уотфорд» сафарда «КПР»дан, «Вулверхэмптон» «Бристоль Сити»дан, «Брайтон» эса «Дерби Каунти»дан кичик фарқ билан устун келишди. «Кристал Пэлас» «Донкастер» дарвозасига 2та жавобсиз гол урди.\nИспания. Рамоснинг антирекорди\nЛа Лиганинг навбатдаги тури ҳам кутилмаган натижалардан холи бўлмади. Яқинда «Ванда Метрополитано»да «Атлетико»дан 2-ўрин ва 3 очкони тортиб олган «Реал» ўз мавқеини мустаҳкамлаш ўрнига аутсайдерларга қўшни бўлган «Жирона»га имкониятни бой берди. Ваҳоланки, учрашув «Қироллик клуби»нинг фаоллиги билан бошланган ва Каземиронинг аниқ зарбаси эвазига олдинга чиқиб олганди. Боз устига, бир кун аввал «Райо Вальекано»ни катта қийинчилик билан маҳв этган (1:0) «матрасчилар» яна «Реал»дан ўзиб кетишганди. Аммо танаффусдан кейин маҳаллий мухлислар ва мутахассисларнинг умидлари чиппакка чиқди - Каталониянинг камтарин клуби Тибо Куртуани ўз дарвозасидан икки марта тўп олиб чиқишга мажбур этди. Меҳмонларнинг ҳисобни тенглаштирувчи голида Серхио Рамос асосий «қаҳрамон» ролини бажарди, дарвозага йўлланган тўпни сардор қўли билан тўсиб қолганди. «Жирона» тўпурари Кристиан Стуани «нуқта»дан зарба йўллашда хатога йўл қўймади. Шундан кейин ташаббус меҳмонлар томонига ўтди ва 10 дақиқадан кейин улар олдинга чиқиб олдилар. Бу сафар Стуанининг адаши - Португес Куртуани доғда қолдирди. Майдон эгалари эса мағлубиятдан қутулиб қолиш йўлини топа олишмади. Қўшимчасига, Рамос яна битта сариқ карточка олиб, майдонни тарк этди. Шу тариқа «Қироллик клуби» сардори Ла Лига доирасидаги 20-қизил карточкасини расмийлаштириб, антирекорд соҳибига айланди.\nТурнир пешқадами «Камп-Ноу»да «Вальядолид» устидан камтарона ғалаба билан кифояланди. Уч очко келтирган ягона голни тўпурарлар етакчиси Лионель Месси амалга оширди. Меҳмонларнинг уюшқоқлик билан ҳимояланишгани ва дарвозабон маҳорати ҳисобнинг йириклашишига имкон бермади. Аслида, Каталония гранди тарбияланувчиси бўлган Жорди Матип бир қатор «сэйв»лардан ташқари, «ўзга сайёралик» мерганнинг иккинчи пенальтисини қайтаришга муваффақ бўлди.\n«Қора» гуруҳдан кўтарилишга интилаётган «Вильярреал» меҳмони бўлган «Севилья» сафардан йирик (0:3) мағлубият билан қайтди. Андалусия клубининг «Лацио»га қарши баҳсда (1:0) толиқиб қолганлиги ўз таъсирини кўрсатди. Лекин «Севилья» кучли квартетдаги ўрнини сақлаб қолди. Боиси, энг яқин таъқибчиси - «Хетафе» Эйбарда жанговар дурангга (2:2) имзо чеккан ва қимматли икки очкони бой берганди.\nГермания. «Боруссия»лар «Бавария»га бирдам!\nҲа, футбол олами ғаройиб, баъзан мантиққа зид воқеаларга тўла. Бундеслига пешқадами ва 3-поғонада бораётган номдошлар бу турдаги натижалари билан «Бавария» мухлисларини хурсанд қилишди. Ўз навбатида, Бундеслига гранди аутсайдерларга қўшни бўлишдан ўзга чораси қолмаган «Аугсбург» майдонидан иродали ғалаба (3:2) билан қайтди. Натижада пешқадамга янада яқинлашиб олди.\nБундеслиганинг номдош жамоаларига тўхталадиган бўлсак, дортмундликлар Нюрнбергда нурсиз дурангга имзо чекиб, ҳам маҳаллий ишқибозларни, ҳам мюнхенликларни мамнун этишди. Менхенгладбах жамоаси эса Франкфуртдаги баҳснинг сўнгги дақиқаларида мағлубиятдан қутулиб қолди. Лекин «Бавария» билан фарқ 5 очкога етди. Акс ҳолда, «Айнтрахт» 5-ўринга кўтарилиб оларди.\nДарвоқе, айнан шу поғонани банд этган «Байер»нинг зафарли серияси 5тага етди. Сафарда «Штутгарт»ни маҳв этган «РБ Лейпциг» эса етакчи учликка яқинлашиб олди.\nИталия. 6 дақиқада 3та гол\n«А» сериянинг 24-турини очиб берган «Ювентус» - «Фрозиноне» беллашуви натижасини аввалдан тахмин қилиш қийин эмасди. Кутилганидек, карвонбоши грандларга хос салобат билан аввал тезкор голни амалга оширди, кейин фарқни 2тага етказди. Танаффусдан кейин эса яна битта гол уриб, ўйинни хотиржамлик билан тугатди. Тўпурарлар етакчиси Роналду битта аниқ зарбаси билан голлари сонини 19тага етказиб олди.\nЛекин «Милан»нинг қишки мавсумдаги қимматбаҳо хариди - Кшиштоф Пентек ҳам бўш келмаяпти. Польшалик ҳужумчи Бергамода анчайин рақибларини чўчитиб қўйган сермаҳсул «Аталанта» дарвозасини икки бор ишғол этиб, «россонери»нинг муҳим ғалабасига муносиб улуш қўшди. Ўзи эса Криштига яқинлашиб олди.\n«Милан»нинг ён қўшниси «Интер» ўз майдонида жиддий рақиб - «Сампдория»ни енгди. Тенг курашлар остидаги беллашув қизиқарли ва муросасиз тарзда кечиб, ғолиб номи 6 дақиқа ичида урилган 3та голдан кейин маълум бўлди. Аввалига мезбонлар 73-дақиқада ҳисобни очдилар, 3 дақиқадан сўнг мувозанат тикланди, Наингголаннинг голи эса 78-дақиқада амалга оширилди.\n«Аталанта»нинг мағлубиятидан унумли фойдаланган «Рома» «Милан»га максимал даражада яқинлашиб олди. «Бўрилар» Римда «Болонья»ни кичик устунлик (2:1) билан маҳв этишди.\n«Наполи» бу турда яна очко йўқотди - Карло Анчелотти шогирдлари «Торино» дарвозасига йўл топа олмадилар ва энди етакчидан 13 очкога ортда боришмоқда. «Интер» билан ўртадаги фарқ эса 7 очкони ташкил этмоқда.\nФранция. «Монако» «ботқоқ»дан чиқди\nМанчестердан кўтаринки кайфиятда қайтган «ПСЖ» Сент-Этьендаги беллашувни тежамкорлик режимида ўтказди. Майдон эгалари гранд томонидан уюштирилган ҳужумлардан ишончли тарзда ҳимояланишди. Бироқ ўйин ниҳоясига яқинлашаётган паллада Килиан Мбаппенинг аниқ зарбаси мувозанатни бузди.\nИккинчи ўринни эгаллаб турган «Лилль» эса ўз майдонида «Монпелье»ни енга олмади - 0:0. Натижада асосий таъқибчилари - «Лион» ҳамда «Марсел»га яқинлашиб олиш имкониятини ҳадя этди. Рақиблар бу туҳфанинг зое кетишига йўл қўйишмади. «Лион» «Генгам»дан 2:1, «Марсель» эса «Амьен»дан 2:0 ҳисобида устун келди.\nНиҳоят, мавсум бошидан бери қуйи поғоналардан кўтарила олмаётган «Монако» ўз майдонида «Нант» устидан орзиқиб кутилган ғалабага эришиб, аутсайдерлар сафини тарк этди. Чунки бу турда «Дижон» сафарда «Ним»га имкониятни бой берди - 0:2. Монегаскларга олтин баҳосидаги 3 очкони тақдим этган ягона голни 13-дақиқада Желсон Мартинш амалга оширди. Князлик клубини олдинда ўта жиддий синов кутмоқда - 24 февраль оқшомида жамоа ўз майдонида «Лион»га қарши баҳсга киришади.


Трамп: Россия ва Хитой Байден устидан очиқчасига кулмоқда - 06.06.2021, Sputnik Ўзбекистон\nАҚШнинг собиқ президенти Россия ва Хитой Жо Байден устидан очиқчасига куляпти деб ҳисоблайди. 06.06.2021, Sputnik Ўзбекистон\nТОШКЕНТ, 6 июн — Sputnik. АҚШнинг собиқ президенти Дональд Трамп Россия ва Хитой амалдаги давлат раҳбари Жо Байден устидан очиқчасига куляпти деб ҳисоблайди. Бу ҳақда собиқ Америка етакчиси Республикачилар партиясининг Шимолий Каролинада ўтган қурултойида маълум қилди. “Улар (демократлар) мамлакатимизни йўқ қилишмоқда, энди эса Байден устидан хитойлик музокарачилар ва Россия президенти Владимир Путин очиқчасига кулмоқда. Улар унинг устидан кулмоқда, улар мамлакатимизни таҳқирламоқда”, - деди Трамп.АҚШнинг собиқ президенти кулиш ва таҳқирлаш айнан нимада намоён бўлганига аниқлик киритмаган.Шу билан бирга Трамп унинг Путин билан “жуда яхши муносабатлари” бўлгани, аммо ҳеч ким унингдек Россияга қарши қаттиққўл бўлмаганини таъкидлаган.Унинг сўзларига кўра, Американинг амалдаги маъмурияти АҚШни “вайрон қилмоқда”. “Ҳозир биз бу ерга тўпланган вақтда кўз ўнгимизда мамлакатимизни йўқ қилишмоқда. Жиноятчилик ўсмоқда, полиция департаментлари қисмларга бўлиб ташланган ва етарлича молияштирилмаган”, - дея хулоса қилди собиқ раҳбар.\nроссия, жо байден, дональд трамп, владимир путин, хитой\n11:41 06.06.2021 (янгиланди: 11:43 06.06.2021)\nАҚШнинг собиқ президенти Россия ва Хитой Жо Байден устидан очиқчасига куляпти деб ҳисоблайди.\nТОШКЕНТ, 6 июн — Sputnik. АҚШнинг собиқ президенти Дональд Трамп Россия ва Хитой амалдаги давлат раҳбари Жо Байден устидан очиқчасига куляпти деб ҳисоблайди. Бу ҳақда собиқ Америка етакчиси Республикачилар партиясининг Шимолий Каролинада ўтган қурултойида маълум қилди.\n“Улар (демократлар) мамлакатимизни йўқ қилишмоқда, энди эса Байден устидан хитойлик музокарачилар ва Россия президенти Владимир Путин очиқчасига кулмоқда. Улар унинг устидан кулмоқда, улар мамлакатимизни таҳқирламоқда”, - деди Трамп.\nАҚШнинг собиқ президенти кулиш ва таҳқирлаш айнан нимада намоён бўлганига аниқлик киритмаган.\nШу билан бирга Трамп унинг Путин билан “жуда яхши муносабатлари” бўлгани, аммо ҳеч ким унингдек Россияга қарши қаттиққўл бўлмаганини таъкидлаган.\nУнинг сўзларига кўра, Американинг амалдаги маъмурияти АҚШни “вайрон қилмоқда”. “Ҳозир биз бу ерга тўпланган вақтда кўз ўнгимизда мамлакатимизни йўқ қилишмоқда. Жиноятчилик ўсмоқда, полиция департаментлари қисмларга бўлиб ташланган ва етарлича молияштирилмаган”, - дея хулоса қилди собиқ раҳбар.


Волгограддаги портлашда 6 киши ҳалок бўлди\nРоссиянинг Волгоград шаҳрида йўловчи автобусда рўй берган портлашни худкуш аёл амалга оширгани айтилмоқда. Россия расмийлари берган маълумотларга кўра, олти киши ҳалок бўлган, 30дан ошиқ одам жароҳатланган.\nВолгоград шаҳрида маҳаллий вақт билан тушдан кейин соат иккилар атрофида йўловчи автобус салонида рўй берган портлаш оқибатида ҳалок бўлганлар сони 6 кишига етганини айтмоқда расмийлар.\nВоқеада жароҳатланганлар сони 30дан ошиқ экани, улардан 28 нафари госпитализация қилингани айтилмоқда.\nДастлабки маълумотларга кўра, портлашни асли доғистонлик 30 ёшли Наида Ахиялова амалга оширгани гумон қилинмоқда. Бу ҳақда Россия тергов қўмитаси матбуот вакили Владимир Маркин маълум қилди.\nРоссия Террорчиликка қарши курашиш миллий қўмитаси матбуот вакили Дмитирий Павлов душанба куни рўй берган воқеа ҳақида буларни маълум қилди.\n- Соат 14:05да Волгоград шаҳрида йўловчи автобусда номаълум портловчи мослама ҳаракатга келтирилиши оқибатида одамлар ҳалок бўлди. Россия Террорчиликка қарши курашиш миллий қўмитаси тезкор гуруҳи раҳбари воқеа жойга Федерал хавфсизлик бошқармаси, ички ишлар ва фавқулодад вазият вазирлиги ходимларини юборишни буюрди. Тезкор гуруҳ бош штаби яна портлашлар рўй беришининг олдини олишш мақсалдида, тергов гуруҳи хавфсизлик идоралари ва полиция ишини координация қилмоқда, деди Павлов.\nРоссия тергов қўмитаси матбуот вакили Владимир Маркин ҳодиса юзасидан террорчилик моддаси бўйича жиноят иши қўзғатилганини маълум қилди.\n- Россия Тергов қўмитаси портлаш факти юзасидан Россия Федерацияси Жиноят кодексининг террор ҳуружи, қотиллик ва қуроллар ноқонуний айланмасига доир 205-, 105- ва 222-моддалар бўйича жиноят иши қўзғади.\nМаҳаллий ҳуқуқ-тартибот идораларидан бирининг расмийси воқеа жойида яқинда Исломни қабул қилган ва таниқли исломий жангарига турмушга чиққан аёлга тегишли ҳужжатлар топилганини маълум қилди.\nТергов қўмитаси вакили Маркинннинг айтишича, гумонланувчи Наида Ахиялованинг эри Дмитрий Соколов ҳозирда Доғистонда ҳаракат қилаётган жангари гуруҳ сафида эканига оид маълумотлар бор.\nТерговчилар воқеа жойида портловчи мослама қисмиларини топгани, бироқ бомба қандай материалдан ясалганини аниқлаш учун вақт талаб қилинишини айтмоқда.\nРасмийларга кўра, портлаш пайтида автобусда 40 киши бўлган.\nПортлаш учун ҳеч ким масъулиятни ўз зиммасига олганича йўқ.\nВолгоград шаҳри Россиянинг исломий жангарилар фаол бўлган Шимолий Кавказ минтақасидан бир неча юз километр шимолроқда жойлашган.


«БУНЁДКОР» ТОШКЕНТДА, «ЛОКОМОТИВ» ТЕҲРОНДА - Ўзбекистон овози газетаси\n«БУНЁДКОР» ТОШКЕНТДА, «ЛОКОМОТИВ» ТЕҲРОНДА\nимкониятни бой берди\nКеча Осиё чемпионлар лигаси мусобақасининг гуруҳ босқич 3-тур учрашувларига старт берилди. Саккизта гуруҳда жамоалар рақибларига қарши майдонга чиқишмоқда.\n«С» гуруҳида мамлакатимизнинг «Бунёдкор» жамоаси кеча Тошкентда Эроннинг «Зобаҳан» клубини қабул қилди. Мазкур ўйинга қадар қалдирғочлар иккита турда мағлубиятга учраб гуруҳда охирги ўринда боришаётган эди. «Зобаҳан»га қарши кечган ўйинда ҳам «Бунёдкор» 0:2 ҳисобида мағлуб бўлди. Ўйиннинг 55-дақиқасида Жавлон Мирабдуллаевнинг қўпол хатосидан сўнг Жерри Бенгстон Мурод Зуҳуров билан бирга-бир вазиятга чиқиб, ҳисобни очди.\nОрадан 8 дақиқа ўтиб эса Вадим Чемиртан «Бунёдкор»ни янада қийин аҳволга солиб қўйди. У рақиб футболчисига нисбатан қўпол ўйнагани учун майдондан четлатилди.\nЎйин сўнггида «Истиқлол» ўйинчиси Табризи «Бунёдкор» жарима майдонига кириб келган вақтда йиқитилди ва ҳакам 11 метрлик жарима зарбасини белгилади. Нуқтага яқинлашган Табризи ҳисобни 0:2 га етказди.\nШу тариқа учинчи бор мағлубият аламини тортган «Бунёдкор» гуруҳдан чиқиш имкониятини деярли йўқотди. Улар кейинги турларнинг барчасида ғалаба қозонган тақдирда ҳам плей-офф масаласи бошқа клубларнинг ўйинига боғлиқ бўлиб қолади.\nМамлакатимизнинг яна бир жамоаси «Локомотив» Эронда «Истиқлол» меҳмони бўлди. Мазкур ўйинда теҳронликлар 2:0 ҳисобида зафар қучди. Учрашувнинг 37-дақиқасида Фаршид Исмоили ҳисобни очди. 84-дақиқада Али Горбани ҳимоячилар хатосидан унумли фойдаланиб, ҳисобни оширди — 2:0. Ўйин якунига қадар ушбу натижа сақланиб қолди.\nШундай қилиб «Локомотив» гуруҳ босқичидаги иккинчи мағлубиятини тан олди ва плей-оффга чиқиш имкониятларини пасайтириб юборди.\nГуруҳлардаги қолган учрашувлар бугун ва эртага бўлиб ўтади.


Сулҳга қарамай, Мариуполь яқинида портлашлар рўй берди\n15 май 2021, Тошкент вақти: 01:12\nМариуполь шаҳри яқинидаги портлаш.\nКиев ва Россия тарафдори бўлган айирмачилар ўртасида сулҳ ўрнатилганига қарамай, якшанбага ўтар кечаси Украина шарқидаги Мариуполь шаҳри яқинида тўп ва портлаш овозлари эшитилди. Бу воқеа икки томон амал қила бошлаганига икки кун ҳам бўлмаган сулҳ барбод бўлиши мумкинлиги ҳақидаги хавотирлар кучайишига сабаб бўлди. Портлашлар Донецк аэропорти яқинидаги ҳудудда содир бўлгани айтилмоқда.\nУкраина шарқидаги Россия тарафдори бўлган айирмачилар 7 сентябрь куни ҳукумат кучлари Донецк аэропорти биносини тарк этгани ва тўқнашувлар атрофдаги ҳарбий иншоот яқинида бораётганини иддао қилди.\nЯкшанбага ўтар кечаси Азов денгизи соҳилида жойлашган ва ҳукумат кучлари назоратида бўлган Мариуполь шаҳрида ҳам ўт очишни тўхтатиш келишуви қўпол равишда бузилган.\nХабарларга кўра, айирмачилар ҳукумат кучларини тўплар ва “Град” ракеталари билан ўққа тутган.\nМариуполь шаҳридаги гувоҳларнинг Ассошиэйтед пресс агентлигига телефон орқали маълум қилишича, портлаш овозлари шаҳардан шарқ томонда - Украина ҳукумати кучлари айирмачиларга қарши мудофаа истеҳкомлари ўрнатган ҳудудларда эшитилган.\nУкраина Миллий мудофаа ва хавфсизлик кенгаши матбуот котиби Владимир Полевой 7 сентябрь куни Киевда ўтказилган матбуот анжуманида ҳукумат кучлари айирмачилар билан эришилган келишув шартларини бажараётганини таъкидлади.\n- Украина қўшинлари келишув ва оташкесим шартларини тўлиқ бажаряпти. Айни пайтда, сўнгги 24 соат мобайнида террорчилар бизнинг бир неча постимизни ўққа тутди. Масалан, Мариуполь шаҳри яқинидаги позицияларимиз тўплардан ўққа тутилди, дея баён қилди Владимир Полевой.\n7 сентябрь куни ББС икки томон бир-бирини тўплардан ўққа тутаётганини хабар қилди.\nББС маълумотига кўра, Мариуполь шаҳри айирмачилар томонидан қуршовга олинган.\nУндан олдин Россия президенти Владимир Путин ва Украина президенти Петро Порошенко Украина шарқида томонлар оташкесимга риоя қилаётганини маълум қилган, бироқ томонлар бир-бирини сулҳни бузаётганликда айблаган эди.\nУкраина шарқида қон тўкилишига чек қўйиш мақсадида 5 сентябрь куни Украина, Россия ва Кремл дастаклаётган айирмачилар Беларус пойтахти Минскда ўт очишни тўхтатиш ҳақида келишув имзолади.\nМузокара қатнашчилари барча оғир қуролларни минтақадан олиб чиқишга, ҳамма асирларни озод қилишга ва уруш ҳаракатларидан жабр кўрган аҳолига гуманитар ёрдам етказиб беришга рози бўлди.\nҒарб лидерлари Россия Минскда эришилган келишувга риоя қилишига шубҳа билдирди.\nАйни пайтда Халқаро қизил хоч ташкилоти Твиттердаги ўз саҳифасида ташкилот ходимлари 6 сентябрь куни Луганск шаҳрига гуманитар ёрдам олиб киришга ҳаракат қилгани, аммо шаҳарнинг шимоли-шарқий қисмида ўққа тутилганидан сўнг ортга қайтганини билдирди.\nХалқаро қизил хоч ушбу воқеа юзасидан бошқа маълумот тарқатмади.\nБМТ маълумотига кўра, Украина шарқида апрель ойида қуролли тўқнашувлар бошланганидан бери шу кунгача камида 2600 киши ўлган, юз минглаб одам уй-жойини ташлаб, хавфсизроқ ҳудудларга қочишга мажбур бўлган.


Пули-чархий қамоқхонасидаги қўзғолон бостирилди.\n05 июл 2022, Тошкент вақти: 05:51\n26 феврал куни Афғонистон пойтахти Кобул яқинидаги Пули-чархий қамоқхонасида маҳбуслар кўтарган қўзғолон тўрт кун давом этди. Тартибсизликлар жараëнида 6 киши ҳалок бўлди ва 20дан зиëд одам жароҳатланди. 2 март куни маҳбуслар қамоқхонанинг бошқа биносига кўчирилганидан кейин¸ ҳукумат кучлари қамоқхонадаги вазият устидан назорат ўрната бошлади. Хўш¸ маҳбусларнинг қўзғолон кўтаришига нима сабаб бўлган?\n1970 йилда Кобул шаҳри ташқарисида қурилган Пули-чархий қамоқхонаси коммунистик ҳокимият даврида маҳбусларни сақлаш шароити оғирлиги билан танилган зиндон. Ҳозирги кунда унда 1300 дан зиëд маҳбус сақланмоқда¸ улар орасида Толибон ва Ал-Қайда жанггарилари ҳам бор.\nАфғонистон Адлия вазири ўринбосари Муҳаммад Қосим Ҳошимзайнинг айтишича¸ маҳбусларга қарши куч ишлатилмасдан қўзғолон бостирилган. Қўзғолон бошланганидан буëн қамоқхонадаги вазиятни яқиндан кузатиб келаëтган Халқаро Қизил Хоч қўмитасининг Кобулдаги вакили Оливиер Мойкли Озодлик радиоси мухбири билан суҳбатда воқеа ривожи ҳақида бундай деди:\n“Ҳозир вазият тинчиди¸ ҳамма нарса қайта изига тушди. Қўзғолон кўтарилган қамоқхона биноларидан бири бутунлай бўшатилди. Маҳбуслар ушбу бинодан кўчириш шарти билан қўзғолонни тўхтатишга келишдилар ва қамоқхонанинг бошқа биносига кўчирилдилар. Ҳали бинодаги шароит¸ айниқса¸ сув таъминоти ва санитария тизимини яхшилаш учун баъзи ишларни амалга ошириш керак бўлади”.\nЖаноб Мойкли¸ тўрт кун давом этган тартибсизликлар қандай оқибатларга олиб келди?\n“Олти киши ҳалок бўлди ва 22 одам жароҳатланди¸ ярадорлардан иккитасининг аҳволи жуда оғир. Италиянинг фавқулодда ëрдам кўрсатувчи нодавлат ташкилоти жароҳатланганларга ëрдам кўрсатди. Ярадорлардан айримлари касалхонага олиб борилди¸ бошқалари воқеа жойида даволанди”.\nТалафот ҳукуматнинг куч ишлатгани натижасида юз бердими?\n“Ҳа¸ албатта¸ маҳбусларга қарши бир оз ҳужум қилинди. Қизил Хоч вакиллари қўзғолон бошланган якшанба кунидан буëн воқеа жойида эди. Биз томонлар билан доимий алоқада бўлиб¸ уларни куч ишлатмасликка ва зўравонлик қилмасликка чақириб келдик. Бизнинг бу уринишларимиз яхши натижа берди. Куч ишлатиш эса асосан биринчи шанба оқшоми юз берди. Ундан кейин ҳамма нарса силлиқ кечди”.\nЖаноб Мойкли¸ маҳбуслар асосан нималарни талаб қилиб қўзғолон кўтарди?\nАсосий масала шуки¸ маҳбусларни махсус кийим кийишга мажбур қилганларида¸ улар бундан бош тортган. Яқинда маҳбуслардан бири оиласи уни кўргани келганида оддий кийимини кийиб қочиб кетган¸ шундан сўнг маҳбусларга махсус зарғалдоқ рангли кийим кийдириш жорий этилган. Маҳбусларнинг асосий талабларидан бири ана шу кийимни киймаслик бўлган. Бундан ташқари улар қамоқхона шароити¸ озиқ-овқат сифатининг яхшиланишини ҳамда ўз ишларини қайта кўриб чиқилишини ҳам талаб қилиб чиқди. Айни масалаларни ҳукумат расмийлари билан биз ҳам муҳокама қилиб келяпмиз”.\nСизнингча¸ қамоқхона шароити ҳақидаги талаб ва шикоятлар инобатга олиниши мумкинми?\n“Инобатга олинади¸ деб умид қиламиз. Тўғриси¸ Афғонистондаги қамоқхоналар шароити яхши эмас. Мамлакат анча қашшоқ¸ йиллар бўйи давом этган уруш барча соҳага жиддий зарар етказган. Қизил Хоч ташкилоти томонидан январ ойида тарқатилган ҳисоботда донор давлатлар қамоқхоналардаги шароитни яхшилаш учун молиявий ëрдам кўрсатишга чақирилади. Биз бу масалага келаси ойлар ичида эътибор берилишига умид қиламиз”.\nСўнгги савол¸ сиз Пули-чархий қамоқхонасидаги вазиятни қандай тасвирлаган бўлардингиз?\nҚизил Хоч ташкилоти маҳбуслар турадиган қамоқхона биноларини таъмирлашда ҳукуматга ëрдам берди. Бинолар жуда эски¸ жиҳозлар¸ ҳожатхоналар ва сув қувурлари анчадан буëн ишдан чиққан. Бу ерда жиддий таъмирлаш ишларини олиб бориш керак бўлади”.


654 Хокимият Камашинского района 24/09/2018 09/10/2018 0\nИжтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун ходимларнинг рўйхатдаги ўртача сонининг 10 фоизи миқдорида, бу 115 кишини (2-иловага мувофиқ) ташкил этади. Шу жумладан:\n-ўн тўрт ёшгача болалари бўлган ва ногирон болалари бўлган ёлғиз ва кўп болали ота-оналар учун 9 фоиз (11 киши);\n-умумий ўрта ва ўрта махсус, касб-ҳунар таълими муассасаларини тамомлаган ёшлар, шунингдек, олий таълим муассасаларининг давлат грантлари бўйича таълим олган битирувчилари 78 фоиз (90 киши);\n-сафарбарлик чақируви захирасида хизматни ўтаган ва Ўзбекистон Республикаси Қуролли Кучлари сафларидан муддатли ҳарбий хизматдан бўшатилган шахслар 3 фоиз (4 киши);\n-ногиронлар учун 3 фоиз (3 киши);\n-пенсия олди ёшидаги шахслар учун 2 фоиз (2 киши);\n-жазони ижро этиш муассасаларидан озод қилинган ёки суднинг қарорига кўра тиббий тусдаги мажбурлов чоралари қўлланилишидан озод қилинган шахслар, 3 фоиз (3 киши);\n-одам савдоси қурбонлари учун 2 фоиз (2 киши).\nТуман Аҳоли бандлигига кўмаклашиш маркази (Б.Маҳматқулов)га:\nТуман ҳокимининг 2017 йил 28 сентябрдаги Х-1002/9-сонли қарори ўз кучини йўқотган деб ҳисоблансин.\nМазкур қарорнинг ижросини назорат қилиш туман ҳокимининг биринчи ўринбосари Р.Ғофуров зиммасига юклатилсин.


COVID-19: Чехияда кейинги ҳафтадан фавқулодда вазият тартиби жорий этилади\n29 ноябр 2021, Тошкент вақти: 17:35\nПрагадаги Карлов кўпригида реклама учун суратга тушаётган моделлар, 2020 йил майи.\nЧехия ҳукумати 5 октябрдан мамлакатда 30 кунлик фавқулодда вазият тартиби жорий этилиши ҳақида эълон қилди.\nСоғлиқни сақлаш вазири Роман Примула душанбадан камида икки ҳафтага мактаблар ёпилиши, оммавий спорт тадбирларига бориш тақиқланишини маълум қилди. Унга кўра, ёпиқ биноларда ўтказиладиган тадбирларда иштирокчилар сони 10 нафардан, очиқ ҳавода ўтказиладиган тадбирларда эса иштирокчилар сони 20 нафардан ошмаслиги лозим.\nРасмий маълумотларга кўра, 30 сентябрь куни Чехияда коронавирусга чалиниш билан боғлиқ 1 минг 80 та ҳолат қайд этилган. Мамлакатда коронавирусга чалинганларнинг умумий сони эса 68 минг 919 нафарга, қурбонлар сони эса 655 нафарга етган. Беморларнинг 34 минг нафардан кўпроғи муолажаси давом этмоқда.\nЧехияга қўшни бўлган Словакияда 1 октябрдан бошлаб 45 кунлик фавқулодда вазият тартиби жорий этилди. Чехиядан Словакияга келаётганлар коронавирусга тест топширишлари ёки карантинда ўтиришлари керак бўлади.\nГермания расмийлари 25 сентябрь куни Чех Республикасини “хатар ҳудуди” деб эълон қилган. Ҳозирда Чехиядан Германияга бораётганлардан ҳам COVID-19 га чалинмаганига оид маълумотнома кўрсатиш талаб қилинмоқда. Ҳолландия, Дания, Бельгия ва Кипр каби мамлакатлар ҳам чегарадан кириб келаётган чехияликлар учун чекловлар жорий қилганлар.


«Бирдамлик» ХДҲнинг Ўзбекистондаги раҳбари Қаҳрамонхон Маҳмуд тутқунга олинди | Birdamlik.info\n«Бирдамлик» ХДҲнинг Ўзбекистондаги раҳбари Қаҳрамонхон Маҳмуд\nБугун, 15-сентябрь куни эрталаб соат 8-00 лар атрофида «Бирдамлик» Халқ Демократик ҳаракатининг Ўзбекистондаги раҳбари Қаҳрамонхон Маҳмуднинг Тошкентдаги уйига ДХХ ходимлари келиб, уни номаълум томонларга олиб кетишди. Мазкур воқеа «Бирдамлик» ХДҲнинг жорий йилда бўлиб ўтажак навбатдаги Қурултой муҳокамасига бағишланган ва бугун соат 12-00 да Ўзбекистон Республикасининг барча вилоятларидаги фаоллари иштирокида Тошкент шаҳрида ўтказилиши лозим бўлган йиғилиши олдидан рўй берди.\nЭслатиб ўтамиз, «Бирдамлик» ХДҲнинг навбатдаги Қурултойига тайёргарлик ишлари бошланган айни чоғда Ҳаракат аъзолари ва фаолларига қарши Тошкент шаҳрида ва вилоятларда ҳар хил босимлар кучайгандан кучайди. Куни кеча Самарқанд вилоятидаги фаолимиз билан рўй берган воқеалар бунга яққол мисол бўла олади.\n«Бирдамлик» ХДҲ ўз Қурултойини амалдаги қонун доирасидан четга чиқмаган ва мавжуд қонун-қоидаларни бузмаган ҳолда ўтказиш тарафдори. Шу мақсадда «Бирдамлик» ХДҲнинг етакчиси ва асосчиси, айни пайтда мажбурликдан АҚШда яшаётган таниқли сиёсатчи, мухолифат лидери Баҳодир Хон Туркистон бу ҳақида Президент аппаратига, ДХХ раҳбариятига расман мурожаат қилган. Лекин мазкур идоралар Баҳодир Хон Туркистонга шу кунга қадар тегишли жавоб бермаган. Баҳодир Хон Туркистон, ҳатто Ўзбекистоннинг АҚШдаги элчихонасига виза олиш учун ҳужжатларни расмийлаштириб топширган.\n«Бирдамлик» ХДҲнинг асосий мақсади демократия тамойилларига амал қилган ҳолда нозўравон кураш усули билан амалдаги ҳукумат билан рақобат майдонига тушиш ҳамда келгуси Парламент ва Президент сайловларида иштирок этишдир.\nАйни пайтда «Бирдамлик» ХДҲнинг Ўзбекистондаги раҳбари Қаҳрамонхон Маҳмуднинг тақдири, уни куч ишлатар тизими органи ходимлари қайси томонга олиб кетгани номаълумлигича қолмоқда. Биз «Бирдамлик»чилар ДХХ ходимлари Қаҳрамонхон Маҳмудни тез орада озод этади деган умиддамиз.